Adakah Ikan Air Masin Boleh Hidup di Kawasan Air Tawar dan sebaliknya?

Secara umumnya, ikan terbahagi kepada dua, iaitu ikan air masin dan ikan air tawar. Antara contoh ikan air tawar adalah ikan kelah, keli dan sepat. Sementara itu, antara contoh ikan air masin yang biasa dijual di Malaysia pula adalah ikan tongkol dan kembung.

Kesemua ikan ini mempunyai ciri-ciri yang sama, ada insang, ada sirip dan ekor. Walau bagaimanapun, apakah sebenarnya yang membezakan antara ikan air tawar dan ikan air masin? Bolehkan ikan air masin hidup dalam air tawar dan bolehkah ikan air tawar hidup dalam air masin?

Tidak boleh. Walaupun setiap ikan mempunyai ciri fizikal yang sama, ikan daripada kedua kategori ini mempunyai ciri biologi yang berlainan.

Setiap hidupan termasuklah manusia perlulah mengekalkan keseimbangan air dan garam di dalam badan untuk terus hidup. Ianya penting bagi memastikan mineral-mineral penting yang diperlukan oleh badan berada dalam keadaan yang seimbang. Untuk memahami perkara ini, adalah penting untuk mengetahui apa itu proses Osmosis.

Osmosis adalah pergerakan pelarut (dalam kes ini, air) melalui lapisan membran separa telap (seperti dinding sel) daripada larutan yang rendah kepekatan ke larutan yang tinggi kepekatan. Proses ini berlaku disebabkan oleh tekanan osmosis dan penting bagi mencapai keseimbangan kepekatan larutan pada kedua-dua bahagian membran ini.

Sebagai contoh, jika satu sel darah merak diletakkan di dalam air suling, kerana tekanan osmosis, sel darah merah yang mempunyai kepekatan garam yang lebih tinggi daripada air suling di luarnya akan menyebabkan air suling masuk ke dalam sel melalui dindingnya yang separa telap dan nipis itu. Lama-kelamaan, sel tersebut akan meletup.

Sebaliknya, jika sel tersebut diletakkan dalam larutan air masin, perkara sebaliknya akan berlaku. Kerana kepekatan garam dalam larutan air lebih tinggi daripada larutan garam di dalam sel darah merah, kandungan air di dalam sel darah merah akan keluar. Lama-kelamaan, sel tersebut akan mengecut. Jika kepekatan sel darah merah dan kawasan luarannya adalah sama, maka tiada sebarang perubahan akan berlaku padanya.

Untuk ikan air tawar, darahnya mengandungi kepekatan garam yang lebih tinggi berbanding kawasan sekitarnya. Keadaan ini dipanggil hipertonik. Walaupun kulitnya separa telap, insangnya yang digunakan untuk bernafas sentiasa bersentuhan dengan air. Melalui insang ini, air akan masuk ke dalam saluran darah ikan melalui proses osmosis.

Oleh itu, untuk mengawal kandungan air yang banyak masuk ke dalam saluran darahnya yang akan mencairkan kandungan mineral terlarut di dalamnya, ikan air tawar perlu mengeluarkan sisa perkumuhan lebih kerap. Disebabkan itulah sekiranya anda membela ikan air tawar seperti ikan emas (goldfish), anda perlu kerap membersihkan air di dalam akuarium atau memasang penapis kerana air akan lebih cepat kotor.

Bagi memudahkan ikan air tawar mengeluarkan sisa perkumuhan lebih kerap, ianya mempunyai buah pinggang dan jaringan kapilari yang lebih besar dikenali sebagai gloerulus bagi membantu proses perkumuhan ini. Selain itu, ikan air tawar juga perlu mengambil garam dalam kadar yang diperlukan bagi memastikan kepekatan berada di tahap yang optimum seperti yang diperlukan oleh badannya.

Selain itu, ikan air tawar mempunyai sel penyimpan klorida (chloride secretory cells) di bahagian insangnya yang akan menyimpan garam daripada air sekeliling dan melepaskannya ke dalam saluran darah. Pada masa yang sama, tekanan osmosis akan memindahkan air ke dalam sistem, seterusnya mencairkan kepekatannya.

Bagi ikan air masin, kesnya adalah berlawanan dengan ikan air tawar. Maka, tabiat perkumuhannya juga berlawanan dengan ikan air tawar. Secara umumnya, ikan air masin mempunyai kandungan garam yang lebih rendah berbanding keadaan sekelilingnya. Keadaan ini dikenali sebagai hypotonik.

Oleh itu, melalui tekanan osmosis, ikan air masih akan kehilangan banyak air daripada saluran darahnya apabila ia bernafas melalui insangnya. Bagi menampung kehilangan air yang banyak ini, ikan air masin perlu meminum air yang lebih banyak melalui mulutnya. Proses meminum air ini bukanlah seperti manusia. Ianya adalah tindak refleksi ikan yang dilakukan tanpa sedar.

Tidak seperti ikan air tawar, ikan air hanya mengeluarkan sisa perkumuhan yang sangat sedikit. Oleh itu, berlawanan dengan ikan air tawar, ikan air masin mempunyai jaringan kapilari yang sangat kecil.


5 Tugu Peringatan Haiwan Yang Dibina Untuk Memperingati Jasa Mereka

Dalam sejarah, haiwan banyak memberi manfaat kepada manusia. Sebagai contoh, ketika zaman perang, haiwan seperti anjing dan burung merpati banyak digunakan. Dalam bidang sains pula, tikus sering dijadikan bahan ujikaji untuk mengetahui kesan sesuatu bahan kimia terhadap hidupan.

Di seluruh dunia, terdapat beberapa tugu khas yang dibina bagi memperingat dan menghargai jasa haiwan-haiwan terhadap manusia. Kali ini iluminasi ingin berkongsi 5 tugu peringatan haiwan yang telah dibina di serata dunia.

Demi eksperimen sains, banyak tikus telah dikorban untuk dijalankan ujikaji. Penggunaan tikus makmal banyak membantu para saintis dalam pelbagai bidang seperti perubatan, genetik dan banyak lagi.

Menyedari akan jasa tikus makmal yang telah dikorbankan ini, satu pusat kajian sains di Rusia telah membina sebuah tugu peringatan sebagai memorial bagi menghargai jasanya. Di Institut Cytologi dan Genetik di Novosibirsk, terdapat sebuah tugu berbentuk tikus yang dibina daripada gangsa.

Suatu ketika dahulu Soviet Union dan Amerika Syarikat adalah 2 buah kuasa besar yang berlumba-lumba dalam eksplorasi ke angkasa. Antara usaha terawal yang dibuat oleh pihak Soviet Union adalah menghantar angkasawan ke angkasa. Walau bagaimanapun, sebelum Yuri Gagarin dihantar ke angkasa, seekor anjing bernama Laika telah dihantar terlebih dahulu sebagai bahan uji kaji.

Malangnya, Laika mati hanya beberapa jam selepas dilancarkan daripada bumi akibat sinaran radiasi yang terlalu tinggi daripada matahari. Bagi memperingati jasa Laika, sebuah tugu peringatan telah dibina pada tahun 2008. Sekiranya anda berminat dengan kisah Laika, kami pernah menulisnya dalam artikel Laika : "Makhluk" pertama ke angkasa dan mati berjasa untuk perkembangan sains.

Di Arizona, Amerika Syarikat terdapat sebuah monumen berbentuk unta yang dibina bagi memperingati jasa seorang Muslim, Hajj Ali atas jasanya mengimport unta-unta ke Amerika Syarikat. Pada ketika dahulu, pasukan tentera Amerika Syarikat merasakan unta merupakan haiwan yang sesuai dengan keadaan padang pasir di bahagian selatan Amerika Syarikat.

Antara tahun 1856 hingga 1857, 77 ekor unta telah diimport ke Amerika Syarikat bagi menguji teori ini. Malangnya peggunaan unta ini telah menimbulkan kekecohan kerana binatang-binatang lain seperti kuda dan keldai yang digunakan untuk mengangkat barangan pihak tentera sangat takut pada unta-unta ini. Setelah berlakunya Perang Saudara, unit tentera yang menggunakan unta ini telah dibubarkan. Hampir kesemua unta ini dilepaskan untuk hidup bebas. Malangnya tiada yang membiak dan kesemuanya mati. Bagi memperingati eksperimen pelik ini dan jasa Hajj Ali, sebuah tugu berbentuk piramid dan unta telah dibina di Arizona.

Pada tahun 2017, pemilik-pemilik saham sebuah zoo di China berasa berang kerana pelaburan mereka disitu tidak mendapat keuntungan yang dihajati. Kerana tidak berpuas hati, mereka telah menangkap beberapa haiwan dan bertindak menjualnya kepada orang ramai. Dua haiwan telah dipilih, iaitu seekor keldai dan seekor kambing.

Apabila pihak anggota keselamatan cuba menyelamatkan kedua haiwan tersebut, para pelabur ini telah bertindak menolak keldai tersebut ke dalam kandang harimau. Sebuah video yang viral telah merakamkan bagaimana haiwan tersebut telah dibaham oleh harimau. Para pelabur menjustifikasikan tindakan mereka itu betul kerana sekurang-kurangnya mereka dapat berjimat daripada membeli makanan untuk harimau-harimau yang terdapat disitu.

Satu bulan kemudian, sebuah monumen telah dibina. Di tugu tersebut, terdapat sebuah tulisan yang berbunyi: "Saya dilahirkan di negara ini dalam sebuah ladang. Saya sepatutnya hidup bebas seperti haiwan di luar sama. Monumen ini adalah simbolik keadilan bagi saya. Saya mati dalam keadaan yang sia-sia dan peristiwa ini mestilah dijadikan sebagai peringatan"

Selain anjing dan burung, seekor beruang madu bernama Winnie juga pernah menjadi hero semasa zaman perang dahulu. Beruang ini dimiliki oleh Harry Colebourn, seorang askar Kanada ini kemudiannya telah dihadiahkan dan diletakkan di bawah jugaan zoo di London.

Menariknya, beruang inilah yang menjadi inspirasi watak kartun Winnie the Pooh. Setelah kematiannya, dua buah tugu peringatan telah dibina di London Zoo dan Assiniboine Park Zoo. Kisah mengenai Winnie ini pernah kami tulis dalam artikel Sejarah dan Kisah Sebenar Beruang Madu Bernama Winnie the Pooh.


5 Negeri di Malaysia Yang Mempunyai Statistik Hamil Luar Nikah Paling Tinggi

Keluarga merupakan satu elemen paling penting dalam pembentukan sesebuah masyarakat. Peranan ibu dan bapa mempunyai pengaruh besar dalam mencorak hidup generasi akan datang di negara kita.

Walaupun mempunyai agama Islam sebagai agama rasmi dan disokong oleh masyarakat beragama lain, kadar kehamilan anak luar nikah di negara kita juga sebenarnya menakutkan. Masalah sosial di kalangan generasi muda kita sebenarnya adalah satu gejala serius yang sepatutnya mendapat perhatian umum, khasnya ibu bapa sendiri.

Kami sudah membincangkan berkenaan statistik jenayah rogol yang telah berlaku di negara kita. Apa yang membimbangkan, wujud beberapa persamaan apabila dilakukan perbandingan secara ringkas, dengan beberapa negeri yang mencatatkan kejadian kes rogol tertinggi di Malaysia, juga mencatatkan jumlah kes hamil luar nikah dan kes buang bayi paling tinggi.

Majoriti kes remaja hamil luar nikah melibatkan golongan remaja yang didapati tidak bersekolah, apabila diukur dalam lingkungan umur 10 hingga 19 tahun.

Statistiknya menurut negeri pula seperti berikut - lima negeri di Malaysia yang mencatatkan jumlah kes remaja hamil luar nikah paling tinggi adalah Sabah, diikuti Sarawak, Selangor, Johor dan Pahang bagi tahun 2016. Secara purata, setiap bulan sebanyak 1500 kes remaja hamil menjadikan 50 kes dilaporkan dalam sehari.

Jika kita lihat statistik pada lima-lima negeri tersebut, dapat dilihat pendidikan pada peringkat sekolah menengah banyak membantu remaja mengelakkan diri daripada terjerumus ke lembah maksiat dengan kes yang melibatkan pelajar tidak bersekolah, berkali-kali ganda lebih tinggi berbanding mereka yang bersekolah.

Apa yang menarik untuk dibincangkan, antara kelima-lima negeri itu, negeri Johor mencatatkan jumlah tertinggi remaja yang berkahwin dan hamil.

Gejala pembuangan bayi juga adalah satu masalah yang berlaku di negara kita. Secara statistiknya, kes pembuangan bayi sebenarnya tidaklah boleh dikategorikan sebagai kerap berlaku, tetapi impaknya pada masyarakat adalah sesuatu yang sangat sukar untuk ditelan - berikutan kekejaman yang sanggup dilakukan oleh ibu atau bapa bayi itu sendiri.

Dari tempoh 2010 hingga pertengahan 2016, Selangor mencatatkan jumlah kes buang bayi tertinggi di Malaysia dengan 157 kes, diikuti oleh Sabah dan Johor yang mencatatkan 84 kes, Kuala Lumpur 65 kes dan Sarawak sebanyak 49 kes.

Selangor juga mencatatkan jumlah tertinggi bayi-bayi yang ditinggalkan di dalam 'baby hatch' yang akan dijaga oleh pertubuhan kebajikan dan pengurusan rumah anak yatim kelolaan kerajaan ataupun diberikan hak penjagaan kepada keluarga yang mahu mengambil anak angkat.

Nilai nyawa bayi yang dibuang juga seolah-olah tidak dihiraukan. Dalam tempoh 2013 hingga 2015, seramai 296 bayi dibuang dengan hanya 103 bayi ditemui masih hidup, sementara selebihnya atau 193 orang ditemui sudah meninggal dunia.

Terdapat beberapa faktor penyebab berlakunya peningkatan mendadak dalam hal sebegini. Antaranya adalah faktor keluarga yang dikatakan mempunyai jurang besar yang lama-kelamaan dilihat semakin besar. Ibu bapa tidak dapat meluangkan masa dengan anak-anak mereka berikutan tuntutan pekerjaan, dengan majoriti ibu bapa (57.8%) mengakui mereka hanya mampu meluangkan 1 ke 4 jam seminggu untuk anak-anak.

Selain itu, tinjauan Lembaga Penduduk dan Pembangunan Keluarga Negara mendapati golongan remaja secara majoritinya lebih gemar berhubung dengan ibu bapa sendiri melalui telefon.

Antara solusi yang dilihat mampu menangani masalah ini adalah dengan mempertingkatkan lagi pengaruh dan peranan ibu bapa terhadap anak-anak. Ibu bapa seharusnya bertindak sebagai contoh atau role-model kepada anak-anak mereka, serta memberikan pendedahan awal kepada anak-anak berkenaan isu seksual, baik dari perspektif agama mahupun daripada perspektif moral itu sendiri.

Masyarakat kita juga seharusnya lebih peka dengan masalah gejala moral golongan remaja dan mula bersifat lebih pro-aktif serta tidak takut, dalam menegur dan mencegah gejala-gejala buruk ini.

Secara statistiknya amat jelas sekali, sekiranya seorang remaja itu dapat ke sekolah dengan sempurna setiap hari - masalah seksual seperti kes hamil luar nikah dan kes pembuangan bayi dapat dikurangkan.

Jadi, kami menyeru supaya ibu bapa memastikan anak-anak anda ke sekolah kerana itu adalah langkah pertama dalam memberi mereka pendidikan dan kesedaran, yang akan membantu mereka di masa hadapan.


Inilah Rekod Kesesakan Trafik Paling Teruk di Dunia

Tiada siapa yang gemar berhadapan dengan kesesakan trafik jalan raya ketika memandu. Adakalanya, kesesakan trafik memang tidak dapat dielakkan disebabkan beberapa perkara antaranya kemalangan dan juga kerja-kerja membaiki jalan raya.

Di Malaysia, kesesakan jalan raya juga biasanya terjadi ketika musim perayaan dan musim cuti sekolah dimana kebanyakan rakyat Malaysia akan pulang ke kampung atau pergi bercuti. Kesesakan jalan raya ini semestinya akan melambatkan perjalanan anda. Sebagai contoh, perjalan daripada Kuala Lumpur ke Alor Setar yang biasanya mengambil masa 6 jam mungkin akan mengambil masa 10 - 12 jam ketika musim perayaan.

Kesesakan trafik jalan raya ini adalah sesuatu yang normal dimana-mana negara sekalipun kerana pertambahan penduduk dan bilangan kenderaan yang menggunakan jalan raya. Malah, di kebanyakan negara kesesakan trafik ini seolah-oleh tidak mempunyai solusi untuk dikurangkan.

Kali ini, kami ingin berkongsi pula kes kesesakan trafik paling dahsyat yang pernah dilaporkan.

Mengikut statistik, China merupakan negara yang mempunyai populasi terbesar di dunia. Dengan penduduk melebihi 1 bilion, kesesakan jalan raya sudah semestinya akan berlaku terutamanya di bandar utama seperti Beijing.

Dalam sejarah, kes kesesakan jalan raya paling dahsyat yang pernah dilaporkan berlaku pada tahun 2010 di China. Ianya melibatkan jarak sepanjang 100 kilometer dan terjadi selama 12 hari! Kebanyakan kereta yang terlibat dalam keseakan trafik tersebut hanya bergerak sekitar 1 kilometer sahaja sehari.

Akibat daripada kesesakan trafik tersebut, sesetengah pemandu terpaksa tinggal di dalam kereta 5 hari. Sepanjang kes kesesakan trafik tersebut, peniaga-peniaga berdekatan telah pergi daripada kereta ke kereta untuk menjual makanan dan mengambil kesempatan dengan menjualnya pada harga yang lebih mahal.

Kes kesesakan yang dahsyat ini berlaku pada cuti panjang sempena hari kebangsaan negara tersebut. Kesesakan trafik yang dahsyat ini melibatkan 50 laluan jalan raya dan dilaporkan 125,000 buah kenderaan terlibat dimana kebanyakannya hendak pulang daripada bercuti.

Kes kesesakan yang sangat dahsyat ini terjadi disebabkan pelbagai faktor antaranya kerja-kerja pembinaan jalan raya. Selain itu, pertambahan jumlah penduduk dan kenderaan telah menyebabkan jalan rayanya tidak dapat menampung kapasiti kenderan yang menggunakannya.

Seterusnya, sikap pemandu juga dikatakan sebagai punca kejadian ini. Kadar kematian akibat kemalangan jalan raya juga sangat tinggi, dua kali ganda daripada kadar kematian jalan raya di Amerika Syarikat.

Sistem belajar memandu di China juga sememangnya bermasalah. Mereka yang mengambil lesen memandu hanya diajar memandu di dalam kawasan tertutup, iaitu di dalam pusat latihan memandu sahaja. Oleh itu, apabila sudah mendapat lesen memandu, pemandu baru ini biasanya akan memandu buat pertama kali di jalan raya terbuka.

Korupsi juga merupakan antara penyebabnya. Di China, lesen memandu boleh diperolehi tanpa perlu pergi ke kelas memandu sekiranya anda kenal seseorang yang boleh mendapatkannya dengan sedikit bayaran. Pemandu yang tidak terlatih dan tidak cekap ini semestinya sedikit sebanyak menyumbang kepada kes kemalangan, seterusnya menyebabkan kesesakan jalan raya ini.


Daniel Ellsberg : Pembocor Rahsia Sulit Kerajaan yang Paling Berbahaya di Dunia

Daniel Ellsberg ialah mantan penganalisis bagi Tentera Amerika Syarikat. Namanya menjadi begitu sinonim dengan hak kebebasan akhbar yang diluluskan oleh Pindaan Pertama Perlembagaan A.S. setelah beliau membocorkan satu laporan rahsia berkaitan Perang Vietnam yang dikenali sebagai "the Pentagon Papers" kepada pihak media.

Daniel Ellsberg dilahirkan di Chicago, Illinois pada tahun 1931 dan dibesarkan di Detroit, Michigan. Kini Daniel dan isteri menetap di Kensington, California dan pasangan ini telah dikurniakan tiga orang cahaya mata hasil perkahwinan mereka.

Ellsberg menamatkan pengajian ijazah dalam bidang ekonomi dari Harvard University pada tahun 1952 dan memperolehi ijazah kedoktoran dalam bidang yang sama dari universiti yang sama 10 tahun kemudian.

Sebelum menyertai RAND Corp. iaitu sebuah badan penyelidikan dan analisis bukan untung yang berpangkalan di Arlington, Ellsberg merupakan seorang anggota marin. Ellsberg kemudian menyertai Jabatan Pertahanan A.S. di mana beliau membantu menghasilkan laporan bagaimana pegawai tertinggi kerajaan membuat keputusan untuk terlibat dalam Perang Vietnam antara tahun 1945 hingga 1968.

Laporan dengan 7,000 muka surat itu mendedahkan bagaimana pentadbiran di bawah Presiden Lyndon Johnson telah menipu kepada semua pihak secara sistematik tentang kepentingan dan rahsia terulung kerajaan Amerika Syarikat.

Tugas Ellsberg sebagai tukang pemberi maklumat telah membantu mendedahkan kegagalan strategi perang kerajaan itu di akhbar the New York Times, the Washington Post dan belasan akhbar yang lain. Malah, kes itu telah diadaptasikan menjadi drama dan filem Hollywood seperti "The Post", "The Pentagon Papers" dan "The Most Dangerous Man in America." Pembocoran maklumat itu telah mengukuhkan lagi penentangan orang ramai terhadap Perang Vietnam dan membuatkan ahli-ahli Kongres turut menentang konflik tersebut.

Apabila pentadbiran kerajaan di bawah pimpinan Presiden Richard M. Nixon berusaha menghalang The Times daripada menyiarkan laporan itu, akhbar terbabit bangkit melawan. Mahkamah Agung A.S. akhirnya memutuskan bahawa akhbar-akhbar itu bertindak demi kepentingan orang awam dan seterusnya menyekat pihak kerajaan daripada menapis mana-mana cerita sebelum diterbitkan.

Menurut mahkamah itu, hanya akhbar yang bebas dan tidak dikawal sahaja mampu mendedahkan penipuan dalam pentadbiran kerajaan. Dengan pendedahan kerja-kerja dalaman kerajaan yang menjurus kepada Perang Vietnam itu, kesemua akhbar terlibat telah melakukan tugas mulia yang sentiasa diharapkan dan diingini oleh pengasas masing-masing.

Menyentuh perihal tuntutan gabenor yang mendakwa penerbitan seumpama itu akan mengancam keselamatan negara, mahkamah menyatakan kata kunci 'keselamatan' itu adalah suatu istilah umum yang terlalu luas aspeknya. Jadi ia tidak boleh digunakan untuk membatalkan undang-undang asas yang terkandung dalam Pindaan Pertama Perlembagaan.

Berikut kronologi kerjaya dan kehidupan Daniel Ellsberg sebelum pendedahan laporan "the Pentagon Papers":

1954 - 1957: Ellsberg bertugas sebagai ketua platun senapang, pegawai operasi, komander pasukan senapang bagi Angkatan Tentera Marin A.S.

1957 - 1959: Menyambung pengajian sebagai pelajar junior di Harvard University Society of Fellows, sebuah program elit yang ditubuhkan untuk membolehkan pelajar muda terpilih untuk mendapatkan biasiswa.

1959: Ellsberg bertugas sebagai penganalisis strategik di RAND Corp. Ellsberg kemudian menulis bahawa beliau menerima kerja tersebut di bawah satu tipu daya bahawa terdapat 'jurang peluru berpandu' yang membolehkan A.S. diserang oleh Soviet Union. Ketika itu beliau menjadi perunding kepada Panglima Besar Pasifik (CINCPAC)

1961 - 1964 : Sebagai kakitangan RAND Corp., Ellsberg bekerja sebagai perunding kepada Jabatan Pertahanan dan juga Rumah Putih. Beliau merupakan pakar dalam senjata nuklear, rancangan perang nuklear dan keputusan krisis.

1964: Ellsberg menyertai Jabatan Pertahanan A.S. dan bertugas di bawah John T. McNaughton, iaitu pembantu setiausaha pertahanan bagi hal ehwal keselamatan antarabangsa. Di sini, Ellsberg telah ditugaskan untuk membuat kajian tentang pemilihan keputusan semasa Perang Vietnam.

1964 - 1965 : Setiausaha Pertahanan, Robert McNamara memerintahkan McNaughton dan Ellsberg untuk menyiapkan rancangan sulit untuk menjadikan Perang Vietnam lebih bertambah buruk. Rancangan itu dilaksanakan semasa musim bunga tahun 1965.

1965 - 1967 : Ellsberg dipindahkan ke Jabatan Negeri dan berkhidmat di kedutaan A.S. yang berpangkalan di Saigon, Vietnam. Beliau telah menghidap penyakit hepatitis dan terpaksa meninggalkan Vietnam pada Jun 1967.

1967 : Kembali bekerja dengan RAND Corp. dan memulakan laporan "Pembuatan Keputusan A.S. di Vietnam, 1945-68" yang kemudiannya dikenali sebagai "the Pentagon Papers."

1968 - 1969 : Menjadi jururunding kepada Henry Kissinger, pembantu keselamatan negara kepada Presiden Richard Nixon. Ellsberg membantu membuat draf pembentangan Nixon kepada Suruhanjaya Keselamatan Negara berkaitan Perang Vietnam.

1969 : Ellsberg mendapat tahu yang Presiden Nixon ingin lebih memburukkan lagi Perang Vietnam dengan campur tangan kerajaan Amerika. Ternyata Ellsberg kecewa dengan rekod penipuan kerajaan yang berterusan yang terselindung di sebalik kerahsiaan di bawah pimpinan empat presiden. Menurut Ellsberg, kandungan laporan Pentagon tidak menjanjikan sebarang bentuk perubahan dari dalam birokrasi. Hanya ahli Kongres dan orang awam yang celik sahaja mampu menghentikan peperangan yang tidak berkesudahan. Ketika ini, Ellsberg sudah mula membuat salinan fotokopi laporan tersebut yang mempunyai 7,000 muka surat.

1971 : Ellsberg membocorkan sebahagian besar laporan itu kepada the New York Times kerana Kongres menolak untuk menetapkan satu sesi pendengaran bagi laporan itu. Apabila Peguam Negara dan Presiden bertindak menyekat penerbitan akhbar mengenai laporan selanjutnya, Ellsberg menyebarkan salinan laporan tersebut kepada the Washington Post dan 19 akhbar lain. Mahkamah Agung kemudian telah membatalkan injunksi tersebut. Namun, dalam tahun yang sama, Ellsberg didakwa atas 12 tuntutan jenayah berkaitan kebocoran dokumen yang dilakukannya termasuklah tuduhan konspirasi, mencuri harta kerajaan dan pelanggaran undang-undang pengintipan.

1973 : Hakim yang membicarakan Ellsberg telah menggugurkan kesemua tuduhan ke atasnya dengan mengatakan tindakan kerajaan yang tidak wajar telah lama diselindungkan daripada pengetahuan umum. Hakim kemudian mengisytiharkan ia adalah sebuah perbicaraan silap kerana tindakan kerajaan telah 'menghina keadilan.'

1975 : Perang Vietnam tamat. Ellsberg memulakan kerjaya sebagai seorang penceramah, penulis dan aktivis politik memperjuangkan anti-peperangan dan mempertahankan hak seorang whistleblower.

Ellsberg telah menghasilkan tiga buah buku termasuklah sebuah memoir berjudul "Secrets: A Memoir of Vietnam and the Pentagon Papers" pada tahun 2002. Beliau juga telah mengarang tentang program nuklear Amerika Syarikat dalam sebuah buku yang diterbitkan pada tahun 2017 bertajuk "The Doomsday Machine: Confessions of a Nuclear War Planner." Selain itu, esei-esei berkaitan Perang Vietnam juga telah dibukukan dalam "Papers on the War" pada tahun 1971.

Menurut Ellsberg, beliau adalah seorang patriot dan semangat itu tidak pernah berubah sehingga ke hari ini.


Bagaimana Bau Ruang Angkasa Lepas?

Angkasa menyimpan 1001 rahsia yang besar dan tidak mampu difahami oleh manusia. Kemahiran dan pengetahuan manusia dalam menerokai ruang tidak terbatas ini cukup mencabar, dibatasi pula dengan tahap keupayaan manusia sendiri dalam pelbagai aspek.

Keupayaan untuk bernafas di ruang angkasa juga merupakan sesuatu yang tidak mampu kita lakukan, ekoran kewujudan ruangan vakum tanpa oksigen yang membataskan fungsi tubuh badan kita.

Tahukah anda mengapa dari segi saintifiknya mengapa kita gagal bernafas di angkasa? Bagaimana pula jawapan anda, sekiranya anda diajukan soalan "apa bau angkasa?"

Untuk menjawab persoalan itu, boleh. Kita boleh hidup di ruangan angkasa sekejap sahaja sekiranya kita tidak memakai baju angkasa.

Baju angkasa yang dipakai sebenarnya memainkan beberapa peranan yang cukup besar dan peranan yang paling penting, adalah untuk mencipta ruang bertekanan yang mampu menampung oksigen pada angkasawan.

Selain itu, baju angkasa juga diperlukan bagi melindungi tubuh badan angkasawan daripada sianaran ultra lembayung (ultraviolet) dan juga suhu tinggi. Sekiranya fungsi pengawal tekanan dalam sut angkasa gagal berfungsi, tubuh manusia akan mengalami keadaan yang digelarkan sebagai 'ebullism.' Ketiadaan tekanan dalam udara akan menyebabkan cecair yang terkandung dalam badan seperti darah akan menurun ke bawah paras suhu optimum badan.

Di bumi, kita mampu menahan nafas sehingga beberapa minit (bagi sesetengah orang) tanpa mengalami kesan pengsan, tetapi dalam ruangan vakum, menahan nafas hanya akan mempercepatkan proses penurunan kadar oksigen dalam darah. Sekiranya terdapat udara di dalam paru-paru angkasawan tanpa sut angkasa, tekanan akan menyebabkan oksigen dalam badan mengembang lalu memecahkan paru-paru sehinggalah mematikan fungsi otak dan jantung.

Jim LeBlanc merupakan salah seorang peserta ujian NASA dalam mencuba sut angkasa semasa peringkat rekaannya.

Dalam salah satu siri ujian, Jim terjatuh sehingga menyebabkan salur yang mengawal tekanan sut angkasa Jim tercabut ketika Jim berada dalam ruangan vakum, yang dibina secara tiruan. Berada dalam keadaan vakum, Jim mula merasakan air liur dalam mulutnya seakan-akan menggelegak sebelum dia pitam dan diselamatkan tidak lama selepas itu.

Apa yang berlaku - seseorang yang dalam keadaan vakum di mana tidak ada sebarang tekanan udara, udara yang berada di dalam badan secara automatik akan mula keluar dari tubuh. Udara-udara ini sekiranya berada dalam cecair dalam badan, akan mula berbuih menandakan proses pengeluarannya sedang berlaku.

Kenapa Jim merasa air liur dalam mulutnya mula menggelegak? Cecair mempunyai tahap didih yang lebih rendah dalam keadaan kurang tekanan. Apa yang dirasai oleh Jim adalah tindak balas cecair dan udara yang terdapat dalam badan ketika dalam vakum. Boleh rujuk video di atas untuk melihat sendiri kesan cecair yang berada dalam ruang vakum.

Dianggarkan secara purata, manusia dapat bertahan hanya selama 15 saat dalam ruangan vakum. Itu adalah tempoh waktu yang diperlukan untuk darah tanpa oksigen mula masuk ke dalam otak yang seterusnya akan menyebabkan kerosakan organ berlaku.

Tidak ada manusia pernah merasai sendiri bagaimana bau angkasa menggunakan hidungnya, jadi kita sendiri tidak tahu secara fakta bau sebenar angkasa.

Bagaimanapun, setiap kali angkasawan perlu melakukan perjalanan angkasa atau 'spcaewalk', partikel-partikel halus akan melekat pada sut angkasa yang akan menyebabkan sut dan peralatan mereka mempunyai bau tersendiri. Pihak NASA sendiri melakukan penyelidikan khas untuk mencipta semula bau yang terhasil daripada angkasa, bagi membantu sesi latihan yang dijalankan di sana.

Bulan dikatakan mempunyai bau yang sangat mirip dengan bau belerang. Ruang angkasa pula?

Bagi angkasawan yang sudah selesai melakukan perjalanan angkasa dan kembali semula ke dalam pengunci udara International Space Station, mereka dikatakan mempunyai bau yang seakan-akan bau daging hangus.

Don Pettit, salah seorang angkasawan menjelaskan bau yang melekat pada mereka sama seperti bau yang terhasil ketika proses memateri besi dilakukan. Dalam erti kata lain, bau besi terbakar.

Selain itu, melalui misi prob angkasa Rosetta yang berjaya mendarat di permukaan komet untuk penyelidikan pula mendapati, komet 67P/Churyumov–Gerasimenko mempunyai bau yang agak kurang menyenangkan.

Bau komet itu sama seperti bau telur busuk bercampur dengan bau kencing kucing.


6 pembunuh bersiri ini kekal kaya walaupun meringkuk dalam penjara

Di Amerika Syarikat, undang-undang "Son of Sam" tidak membenarkan mana-mana penjenayah untuk meraih sebarang keuntungan daripada kisah jenayah yang mereka lakukan. Oleh sebab itu, di sesetengah negeri di sana, pembunuh bersiri terkenal seperti Charles Manson diharamkan menjual hasil penulisan, karya, temu bual, puisi, buku dan sebagainya.

Namun, undang-undang "Son of Sam" tersebut masih tidak mampu mengawal penjenayah-penjenayah berikut, termasuklah Charles Manson, daripada menjana pendapatan yang menguntungkan walaupun ketika sedang menjalani hukuman di penjara.

Dikenali sebagai Kanibal Milwaukee, Jeffrey Dahmer dikenakan hukuman penjara 15 kali seumur hidup selepas disabitkan atas kesalahan membunuh 16 orang lelaki pelbagai peringkat usia. Majoriti pembunuhan yang dibuat melibatkan nekrofilia, kanibalisme dan pengawetan anggota badan. Jeffrey mengumpan mangsa untuk datang ke rumahnya sebelum membunuh dan memotong satu persatu anggota badan mereka.

Menurut New York Times, semasa dipenjarakan, Jeffrey menerima wang derma daripada para 'peminat' dari seluruh dunia yang sering mengirimkan surat kepadanya. Selain kitab Bible, mereka menghantar wang untuk membeli rokok dan juga wang caj pengeposan untuk buku-buku seni yang dihantar. Secara keseluruhan, Jeffrey telah menerima hampir $12,000 dari seluruh dunia.

Tidak cukup dengan itu, Jeffrey juga memperoleh pendapatan sebanyak 2 sen sejam sebagai tukang cuci gimnasium penjara. Pada Januari 1994, rekod penjara mencatatkan aset Jeffrey setinggi $4,284 yang digunakan untuk memesan barangan melalui katalog seperti majalah, buku komik dan kaset yang memainkan alunan bunyi ikan paus. (Sumber 1, 2)

John Wayne Gacy merupakan seorang pembunuh bersiri dan perogol yang disabitkan kesalahan atas penyeksaan dan pembunuhan sekurang-kurangnya 33 remaja dan lelaki muda antara tahun 1972 hingga 1978 di sekitar Chicago. Tengkorak dan mayat mangsa dijumpai ditanam di bawah rumahnya. John Wayne lebih dikenali sebagai "Badut Pembunuh" kerana berpenampilan sebagai seorang badut bernama Pogo di majlis-majlis amal sewaktu awal zaman keganasannya.

Semasa di penjara, John mula melukis dan hampir kesemua karya seninya menampilkan badut sebagai watak utama. Sehingga tahun 1985, dia dibenarkan untuk menjual hasil lukisannya. Dia berjaya menjual 19 karya dan berbangga kerana karya seninya telah "memberi kebahagiaan dalam hidup orang." Lain-lain hasil karyanya berjaya dilelongkan dan mengutip dana antara $200 hingga $20,000 setiap satu.

Setelah pelaksanaan hukuman mati pada tahun 1994 di Illinois, peguam John Wayne Gacy telah melelongkan baki lukisannya kepada orang awam. Dua orang lelaki telah membeli 25 hasil lukisan John Wayne dan membakar kesemua lukisan tersebut di dalam sebuah unggun api sambil disaksikan oleh 3,000 orang yang terdiri daripada saudara dan kenalan mangsa pembunuhan John Wayne Gacy. (Sumber 1)

Undang-undang "Son of Sam" mula diperkenalkan di New York selepas David Berkowitz disabitkan atas kesalahan pembunuhan bersiri pada tahun 1976. Menggelar diri sendiri "Son of Sam", David Berkowitz mengaku bersalah terhadap 8 serangan menembak secara berasingan di bandar New York yang mana kesemuanya menggunakan .44 revolver kaliber.

David menghindari pihak polis dengan meninggalkan sepucuk surat mengejek para penyiasat dan menjanjikan lebih banyak jenayah lain. Kes itu mendapat liputan luas pihak media sebelum David berjaya diberkas pada tahun 1977. David mengaku bersalah atas semua pembunuhan dan mengatakan dia hanya melakukannya atas perintah syaitan.

David Berkowitz menerima hukuman 6 kali penjara seumur hidup. Semasa dipenjarakan, khabar angin tular mengatakan dia telah ditawarkan sejumlah wang yang besar untuk menceritakan kisahnya kepada penerbit dan studio filem. Dia juga telah mencari seorang bomoh penghalau hantu untuk membantu mengarang buku biografinya namun tawaran besar itu akhirnya ditolak.

Setelah itu, selama bertahun lamanya, David Berkowitz telah membangunkan sebuah memoir dengan bantuan Kristian evangelis. Sejak dilahirkan kembali ke dalam agama Kristian, dia menggelarkan dirinya "Son of Hope". Buku biografinya diterbitkan pada tahun 2006 berjudul “Some of Hope: The Prison Journals of David Berkowitz" namun dia tidak menerima sebarang bayaran royalti atau keuntungan hasil jualan buku, temu bual dan mana-mana penulisan sehingga ke hari ini. (Sumber 1, 2, 3)

Richard Speck merupakan seorang pembunuh bersiri yang menyeksa, merogol dan membunuh 8 orang pelajar kolej kejururawatan dari Hospital Komuniti Chicago Selatan pada 1966. Dia disabitkan kesalahan pada tahun 1967 dan dijatuhkan hukuman gantung namun hukuman itu ditukar kepada penjara seumur hidup disebabkan isu dengan pemilihan juri.

Richard Speck ditahan di Pusat Tahanan Stateville di Illinois. Penjara itu menawarkan kelas seni lukisan dan seramik bagi para banduan. Chicago Tribune melaporkan walaupun dia tidak mendaftarkan diri di dalam kelas seni tersebut, dia amat dikenali kerana sering menjual hasil karya untuk memperolehi wang saku bagi membeli rokok. Ada lukisannya yang dibeli dengan nilai sehingga 500 dolar. (Sumber 1, 2)

Jika anda membuat carian di Google, beberapa laman web melaporkan pembunuh bersiri terkemuka ini mempunyai harta bersih sekitar $400,000. Charles Manson yang merupakan seorang pemimpin kultus dipenjarakan di Penjara Negeri Corcoran di California selepas disabitkan kesalahan membunuh pelakon wanita yang sedang sarat mengandung ketika itu, Sharon Tate, serta enam orang mangsa lain pada tahun 1969.

Sebagai seorang banduan, Charles Manson tidak mempunyai sebarang akses kepada komputer dan hanya bergaji tetap $35 setiap bulan di penjara. Namun, Fortune melaporkan dia telah berjaya meraih pendapatan lumayan hasil jualan cenderamata dalam talian seperti pelekat, kemeja-T dan sebagainya. Menurut The New York Times pula, rekaan kemeja-T memaparkan perkara-perkara yang disukainya serta slogan "Charlie Don't Surf." Setiap kemeja-T itu dijual pada harga $17 dan dia menerima keuntungan 10 sen bagi setiap helai yang berjaya dijual. (Sumber 1, 2, 3)

Lebih dikenali sebagai "Pembunuh Sungai Genessee", Arthur Shawcross telah didapati bersalah kerana membunuh 14 orang mangsa secara keseluruhan. Selepas membunuh dua orang kanak-kanak pertama pada tahun 1972, dia telah menjalani hukuman penjara dan dibebaskan 12 tahun kemudian. Pada tahun 1990, dia telah membunuh 10 orang lagi wanita antara tahun 1988 hingga 1989. Semasa perbicaraan, Arthur mengaku telah mencacatkan mangsa dengan sengaja dan juga jenayah kanibalisme. Menurut pihak berkuasa, dia mencari mangsa daripada golongan pelacur yang akan dirogol dan dicacatkan anggota badan sebelum mayat dicampak ke lokasi-lokasi rahsia sekitar Rochester, New York.

Sepanjang tempoh dipenjarakan, Arthur menjual lukisan dan puisi dari sel penjaranya semasa program pameran lukisan yang diadakan setiap tahun. Ada antara karya seninya berjaya dijual sehingga $600 setiap satu. Salah satu lukisannya memaparkan Puteri Diana pada tahun 2001 dijual pada harga $540.

Pada tahun 2002, satu rusuhan diadakan tanda protes terhadap Arthur yang mengaut keuntungan daripada karya seni dalam penjara. Pihak berkuasa penjara kemudian telah menamatkan program tahunan itu sekaligus mengharamkan penjualan sebarang karya yang dihasilkan dalam penjara. (Sumber 1, 2)


Bagaimanakah Jurutera Mengelakkan Menara Pisa Yang Condong Daripada Runtuh?

Menara Pisa yang terletak di Pisa, Itali merupakan antara bangunan bersejarah yang terkenal di seluruh dunia. Walaupun tiada sejarah yang menarik mengenainya tetapi ianya menjadi begitu popular kerana keunikan rekabentuk menaranya yang condong.

Menara Pisa adalah sebuah menara loceng yang mempunyai 7 buah loceng. Loceng-loceng ini akan berbunyi mengikut urutan tertentu yang menghasilkan bunyi menarik. Ianya mempunyai ketinggian 55 meter dan 284 buah anak tangga.Masalah kecondongan menara ini dikatakan berpunca daripada kecuaian jurutera dalam memastikan kestabilan struktur tanah bangunan ini dibina.

Di Malaysia, terdapat juga sebuah menara yang terkenal dengan kecondongannya di Teluk Intan. Oleh itu, menara ini telah digelar Menara Condong Teluk Intan.

Menara Pisa mula dibina pada tahun 1173. Pembinaan 2 tingkat pertamanya tidak mempunyai sebarang masalah. Walau bagaimanapun, pada tahun 1185 para arkitek dan jurutera dapati menara tersebut kelihatan condong apabila pembinaan tingkat ketiga dan seterusnya dilakukan. Pada awalnya, mereka mengesyaki terdapat masalah pada struktur tanah dimana menara tersebut dibina.

Pembinaan menara ini kemudiannya terhenti satu abad lamanya akibat peperangan. Kerja pembinaan diteruskan semula pada tahun 1272 dimana 4 tingkat lagi dibina. Bagi menyelesaikan masalah kecondongan tersebut, 4 tingkat tambahan ini dibina dengan sudut berlawan daripada sudut kecondongan menara ini.

Malangnya, Menara Pisa berubah pula arah kecondongannya akibat pertambahan beberapa tingkat ini. Pada 1284, pembinaannya sekali lagi terhenti kerana Pisa telah ditawan oleh Genoa dalam sebuah lagi peperangan. Akhirnya pada 1370, menara Pisa berjaya disiapkan sepenuhnya dengan ketinggian 8 tingkat.

Pada awalnya, beberapa pakar berbeza pendapat mengenai punca sebenar yang menyebabkan kecondongan Menara Pisa. Ada pihak yang berpendapat ianya berpunca daripada struktur tanah yang tidak kukuh sementara terdapat juga pendapat mengatakan ianya terjadi akibat kesilapan arkitek yang bertanggungjawab mereka bentuk bangunan tersebut.

Walau bagaimanapun, kajian yang dibuat pada abad ke 20 sependapat mengatakan kecondongan tersebut bermula setelah pembinaan bangunan tersebut dimulakan. Kajian pada struktur tanah mendapati bahawa satu bahagian tanah yang diperbuat daripada tanah liat telah semakin terhakis disebabkan oleh pergerakan air di bawah tanah.

Pembinaan struktur tapak Menara Pisa telah dibuat pada tahun 1173 dan struktur bangunan ini dibina daripada campuran batuan marmar dan kapur. Menara ini dibina dengan bentuk bulatan dengan tapaknya berada pada kedalaman 5 kaki. Menara ini dibina di atas tapak campuran tanah liat dan pasir halus.

Masalah kecondongan ini dikatakan akibat daripada tindakbalas komposisi tanah liat dan pasir ini. Komposisi tanah tapak menara ini didapati tidak sekata dan lebih padat pada bahagian selatan. Walau bagaimanapun, pertambahan ketinggian menara ini menyebabkan menara yang berbentuk bulat ini berputar dari kedudukan asalnya lalu menyebabkan bahagian utara utara bangunan ini terangkat, seterusnya menyebabkan bangunan Menara Pisa ini menjadi condong.

Pelbagai usaha yang telah dilakukan oleh banyak pihak bagi mengelakkan menara ini terus condong, seterusnya meningkatkan risiko menara ini runtuh. Antara usaha yang pernah dilakukan adalah meletak bebanan seberat 660 pada di tapak menara ini pada bahagian utara untuk menghentikan menara ini daripada berputar. Usaha ini gagal.

Selain itu, terdapat beberapa cubaan lain untuk membetulkan kedudukan asal Menara Pisa namun gagal. John Burland, seorang profesor daripada Imperial College London adalah orang yang berjaya membaikpulih kedudukan Menara Pisa ini. Beliau telah mengetuai sekumpulan jurutera yang dianggotai oleh 13 orang.

Dalam usaha untuk mengembalikan menara ini ke kedudukan asalnya, bebanan berat telah diletakkan pada bahagian utara tapak menara ini untuk mengurangkan proses kecondongan ke arah selatan daripada berterusan. Kemudian, kabel besi telah dipasang sewaktu kerja-kerja pembaikan sedang dijalankan untuk menghalang sebarang kemungkinan menara ini daripada runtuh dan menariknya kembali ke kedudukan asalnya.

Kemudian, beberapa saluran atau lubang telah ditebuk pada bahagian tapak menara ini sebelum tanah liat dan air yang terdapat pada struktur tapak menara ini disedut dan dikeluarkan. Struktur tapak kemudian diperkuatkan dengan memasukkan tiang-tiang konktrik ke dalam tanah bagi memastikannya benar-benar kukuh. Kabel besi yang diikat pada menara ini kemudian ditarik sedikit demi sedikit untuk menarik kembali menara yang condong ini ke kedudukan asalnya.

Kerja membaik pulih ini siap sepenuhnya pada 2001. Hasil usaha ini dikatakan dapat mengurangkan sedikit sudut kecondongannya dan mengelakkan menara ini daripada runtuh, seterusnya membolehkannya dibuka semula kepada orang awam.

Kes kecondongan menara ini sememangnya memberi pengajaran terutamanya kepada jurutera tentang kepentingan mempunyai struktur tapak pembinaan yang kukuh bagi memastikan bangunan yang dibina kekal kukuh. Di Malaysia, masalah struktur tanah yang kurang padat ini banyak dilaporkan dan telah menyebabkan banyak kes keretakan dinding rumah.


Dulu Pemain Bola Sepak Profesional, Kini Chef Terkenal Dunia - Gordon Ramsey

Dalam dunia masakan, Gordon Ramsey merupakan nama yang tidak perlu diperkenalkan lagi. Beliau terkenal dengan sifatnya yang garang sewaktu mengacarakan rancangan masakan di televisyen.

Gordon Ramsey juga merupakan chef terkenal dan terkaya di dunia. Beliau juga merupakan antara chef yang mendapat pengiktirafan bintang Michelin. Walau bagaimanapun, sebelum menjadi seorang chef ternama, tahukah anda Gordon Ramsey dahulunya adalah seorang pemain bola sepak hebat?

Gordon Ramsey dilalahirkan di Scotland pada tahun 1966 di Stratford, bandar yang sama lahirnya William Shakespeare. Beliau lahir dalam keluarga yang miskin dan sentiasa berada dalam ketakutan kerana sifat panas baran bapanya yang mempunyai ketagihan terhadap minuman alkohol. Selain kaki botol, bapanya juga seorang kaki perempuan dan tidak mempunyai pekerjaan yang tetap.

Menariknya, nama bapanya juga adalah Gordon. Beliau mengatakan akibat daripada persamaan namanya dan bapanya, sehingga ke hari ini beliau masih lagi menerima surat daripada ejen penghutip hutang walaupun bapanya telah lama meninggal dunia iaitu pada tahun 1977.

Walaupun hidup dalam serba kekurangan, beliau mempunyai minat yang dalam terhadap bola sepak. Malah, beliau boleh dikatakan seorang yang pandai bermain bola sepak apabila ketika berumur 12 tahun, beliau terpilih untuk mewakili pasukan 14 tahun kawasannya.

Walau bagaimanapun, cara permainannya yang terlalu kasar menyebabkan beliau mudah mendapat kecederaan. Kecederaan demi kecederaan yang dialami menyebabkan beliau kurang berpeluang untuk bermain dan kariernya semakin merudum. Pada tahun 1984, beliau telah diterima masuk menyertai program bakat muda kelab Rangers FC, iaitu kelab yang diminatinya sejak daripada kecil.

Di kelab tersebut, beliau tidak bernasib baik untuk diserapkan ke dalam pasukan utama. Beliau cuma berpeluang bermain sekali dalam perlawanan persahabatan. Kecederaan lutut yang serius tidak lama kemudian melenyapkan terus cita-cita beliau untuk terus maju dalam bola sepak.

Atas nasihat doktor, beliau tidak lagi bermain perlawanan bola sepak kompetetif sebaliknya hanya bermain untuk perlawanan-perlawanan persahabatan dan perlawan-perlawanan amal. Beliau kemudiannya mengalih arah ke arah hobinya yang satu lagi iaitu memasak.

Kerana kemiskinan keluarganya, makanan hariannya banyak diperolehi daripada makanan dalam tin dan makanan sejuk beku. Apabila semakin meningkat dewasa, beliau semakin membenci makanan yang sudah diproses dan lebih suka memasak. Beliau mendapat kerja pertamanya sebagai tukang masalah di sebuah kelab malam. Di kelab malam yang sama, bapanya pernah bekerja sebagai penyanyi suatu ketika dahulu.

Pada tahun 1985, beliau kemudiannya melanjutkan pengajian ke North Oxfordshire Technical College dalam bidang pengurusan hotel. Selepas menamatkan pengajian, beliau bekerja di beberapa hotel ternama dan pernah dibuang kerja kerana meniduri isteri bosnya.

Beliau kemudiannya berpindah ke London dimana beliau berpeluang untuk bekerja di beberapa buah restoran. Hidupnya berubah apabila pada tahun 1988 sewaktu membaca sebuah majalah, beliau terlihat gambar Marco Pierre White, seorang chef yang terkenal pada waktu itu. Beliau bercita-cita untuk belajar memasak dengan lebih mendalam daripada Marco dan berjumpa dengannya.

Gordon Ramsey berjaya meyakinkan Chef Marco untuk menerimanya bekerja di restorannya, Harveys. Dalam masa 2 tahun, Gordon Ramsey berjaya dinaikkan pangkatnya daripada seorang tukang potong sayur sehingga menjadi seorang tukang masak yang kompeten di restoran tersebut.

Daripada Chef Marco, beliau belajar segalanya daripada memasak sehinggalah menguruskan bisnes. Daripada Chef Marco jugalah, beliau belajar untuk menjadi garang dan tegas dengan pekerjanya. Dalam satu wawancara, Chef Marco pernah menceritakan beliau pernah melihat Gordon Ramsey duduk menangis di bucu dapur satu ketika dahulu akibat dimarahinya kerana melakukan kesilapan. Gordon Ramsey pernah menyatakan bahawa tanpa mentornya itu, beliau mungkin tidak berada di tempatnya sekarang.

Setelah meninggalkan kerjayanya di Harveys, beliau bekerja di beberapa buah lagi restoran di London sebelum berpindah ke Perancis untuk belajar dengan seorang chef ternama, Guy Savoy. Pada 1993, beliau pulang ke London dan mentornya, Chef Marco telah menawarkan kepadanya untuk menguruskan sebuah restoran yang diberi nama Aubergine dan tawaran pegangan saham sebanyak 25%. Restoran tersebut berjaya mendapat penarafan bintang Michelin hanya 14 bulan Gordon Ramsey bekerja disitu.

Kisah hidup Gordon Ramsey merupakan perjalanan hidup seorang lelaki yang datang daripada keluar miskin sehingga berjaya menjadi seorang chef terkenal dunia. Beliau kini turut memiliki beberapa restoran terkenal dan kekayaannya dikatakan melebihi RM 500 juta.

Kisahnya ini mengajar kita betapa pentingnya peranan seorang mentor untuk berjaya. Gordon Ramsey mendapat inspirasi untuk berjaya seperti mentornya, Chef Marco. Oleh itu, beliau pergi mencari mentornya dan telah bersetuju untuk bekerja dan bermula daripada bawah. Daripada seorang tukang potong sayur, beliau akhirnya berjaya menjadi rakan kongsi dan pemilik restoran.


Teknik Feynman: 4 langkah belajar dengan betul supaya anda tak akan lupa sesuatu ilmu

Richard Feynman merupakan salah seorang ahli fizik yang paling berpengaruh dan terkenal sepanjang zaman.

Semasa kecil, Feynman mula bercakap lebih lewat berbanding anak kecil lain sebaya dengannya namun kemudian mula mempamerkan kenakalannya. Sebuah laman web yang didedikasikan khas untuk Feynman memperkenalkan dirinya sebagai seorang saintis, guru, pencerita dan pemain dram. Keunikan sikap dan keperibadian Feynman telah membawa status selebriti kepada dirinya.

Jika dilihat perwatakannya, mungkin orang tidak akan menyangka yang beliau memperolehi markah sempurna bagi peperiksaan kemasukan ke Princeton University. Pencapaian itu sehingga ke hari ini masih belum dapat ditandingi. Feynman juga pernah digelar "Manusia Paling Pintar di Dunia" oleh Majalah Omni pada tahun 1979.

Walaupun beliau merupakan seorang genius dengan pencapaian akademik yang tidak mampu dipertikaikan, Feynman sentiasa berusaha mempelajari konsep-konsep baru saban hari. Konsep-konsep baru ini tidak tertakluk kepada bidang fizik sahaja, malah beliau meneroka bidang lain yang tidak berkaitan seperti seni arang dan bermain bongo. Feynman sentiasa dahagakan ilmu pengetahuan dan mempunyai sifat ingin tahu tentang sesuatu proses atau kejadian.

Sebagai seorang pendidik, Feynman dikenali kerana sering menggunakan kaedah yang mudah untuk menerangkan sesuatu konsep yang rumit, misalnya berkenaan elektrodinamik kuantum. Beliau menggunakan pendekatan metafora untuk memudahkan penerangan sehingga beliau mendapat jolokan "The Great Explainer."

Pendekatan Feynman dalam mempelajari sesuatu subjek atau ilmu itu dapat diringkaskan menjadi empat (4) langkah mudah yang dipanggil Teknik Feynman. Teknik ini yang merupakan suatu Model Mental bukan sahaja boleh membantu pembelajaran malah ia dapat mengekalkan ilmu yang dipelajari dalam minda.

Bagi mereka yang bakal menempuhi peperiksaan atau sedang bergelut untuk menghafal sesuatu, boleh cuba Teknik Feynman berikut:

Pilihlah apa-apa ilmu atau konsep yang ingin dipelajari dan tulis segala apa yang anda ketahui berkaitannya di atas kertas. Sudah tentulah anda perlu mengkaji dan membaca terlebih dahulu sebelum menulis. Cuba catatkan semua maklumat yang anda ingat atau yang telah dibaca. Teruskan menambah lebih banyak maklumat di atas kertas tersebut sepanjang waktu menelaah.

Langkah seterusnya adalah bayangkan anda sedang mengajar apa yang telah anda pelajari kepada seorang pelajar. Ini mungkin agak sukar dibuat kerana sebagai seorang pendidik, anda perlu mengajar menggunakan istilah-istilah mudah dan kaedah yang berkesan.

Dalam bidang fizik, Feynman menggunakan konsep mempermudahkan mengikut tahap akademik yang lebih rendah. Sebagai contoh, jika beliau sedang mengajar ilmu ijazah kedoktoran, beliau akan menganggap seperti sedang mengajar seorang pelajar ijazah semester 1. Lebih rendah gred 'kefahaman', lebih mudah ilmu tersebut dipelajari. Ini bukan sahaja membuatkan ilmu fizik itu lebih senang difahami, malah ia juga menggambarkan pemahaman si penerang mengenai subjek tersebut.

Bagi Feynman, kebolehan ini adalah suatu perkara yang membanggakan. Kegagalan untuk mempermudahkan atau meringkaskan sesuatu konsep akan membuatkan Feynman bermuram dan meragui kebolehannya sendiri.

Apabila seorang ahli fizik lain iaitu David Goodstein memohon bantuan Feynman menjelaskan mengapa partikel spin 1 memenuhi syarat persamaan Fermi-Dirac, Feynman telah berjanji yang beliau akan menyediakan satu kuliah tahap pelajar baru. Walau bagaimanapun, beberapa hari kemudian Feynman kembali dalam keadaan kecewa kerana tidak dapat meringkaskan topik itu ke tahap yang lebih rendah. Dengan perasaan hampa, Feynman menyimpulkan yang beliau masih belum benar-benar memahami subjek itu.

Cara berfikir Feynman ini seakan-akan sama dengan falsafah hidup Einstein. Einstein pernah berkata, "Jika anda tidak boleh menerangkannya dengan mudah, bermakna anda masih belum benar-benar memahaminya."

Jangan khuatir sekiranya anda berada di jalan yang buntu, terutama sekali apabila anda baru sahaja mempelajari sesuatu ilmu. Kaedah pembetulan dan semakan adalah langkah yang perlu diambil sepanjang proses pembelajaran. Apabila menemui jalan buntu, sentiasa rujuk kembali nota anda. Kenal pasti kelemahan anda, rujuk dan semak konsep tersebut untuk memperkuatkan pemahaman anda. Selepas membuat rujukan kembali, ulangi langkah 2.

Elakkan penggunaan bahasa tinggi yang hanya difahami oleh sebilangan kecil sahaja manusia. Sememangnya jargon saintifik boleh mengagumkan orang namun ia boleh mengelirukan dan membuatkan pelajar baru menjauhkan diri. Sebaliknya, gunakan bahasa mudah atau "layman terms" untuk meringkaskan sesuatu konsep.

Selain itu, analogi merupakan kaedah yang sangat bagus untuk menerangkan sesuatu idea. Ini disebabkan minda manusia sememangnya lebih cenderung untuk memahami perkara-perkara yang abstrak dan kompleks menggunakan simbol. Plato juga sering menggunakan analogi untuk menyampaikan buah fikiran kepada anak-anak didiknya.

Sebagai contoh, Teori Kerelatifan Einstein menggambarkan jisim berupaya mengubah bentuk dan masa dengan memaksa, misalnya, bulan untuk "ditarik" ke arah bumi kerana permukaan di bawahnya yang melengkung. Teori ini juga terpakai bagi peredaran planet Musytari mengelilingi matahari.

Namun, bagaimana kita mampu menjelaskan pergerakan objek gergasi yang sukar difahami seperti ini, lebih-lebih lagi dakwaan mengenai perubahan sifat geometri alam yang mungkin tidak masuk akal dalam istilah yang paling mudah? Satu analogi yang boleh digunakan ialah trampolin. Apabila anda meletakkan sebiji bola boling di tengah trampolin, permukaan trampolin akan melengkung dan menyebabkan guli-guli yang diletakkan di sekeliling trampolin akan tertarik ke arah bola boling tersebut.

Nah, sangat mudah kan? Sekarang anda sendiri sudah mula memahami Teori Kerelatifan Am Einstein. Boleh teruskan dengan pembacaan lain untuk menambah ilmu di dada.

Namun, jangan lupa aplikasikan keempat-empat langkah Teknik Feynman ini kerana ia merupakan teknik terbaik dan paling efektif untuk mempelajari apa sahaja ilmu baru selain mendorong minda anda mengingati ilmu-ilmu yang telah dipelajari sebelumnya.


10 orang terkaya di dunia yang tidak disenaraikan oleh Forbes

Tahukah anda, senarai jutawan yang dikeluarkan Forbes setiap tahun sebenarnya tidak benar-benar menyenaraikan kesemua hartawan paling kaya di dunia? Vladimir Putin, misalnya, mungkin sebenarnya merupakan orang paling kaya di dunia, namun fakta ini amat sukar untuk dipastikan.

Jika anda ditanya soalan "Siapa orang terkaya dalam dunia?", kemungkinan besar anda akan menjawab Bill Gates ataupun Warren Buffet. Ya, jawapan itu betul jika dilihat dari sumber yang tradisional. Senarai yang dibuat oleh Forbes sememangnya merupakan senarai sahih untuk mengetahui siapakah golongan yang memiliki paling banyak harta di dunia melalui kaedah mereka tersendiri. Akan tetapi, adakah ia benar-benar menyenaraikan kesemua hartawan terkaya?

Ada sesetengah orang kaya hanya mahu "kaya dalam diam". Ini disebabkan harta yang banyak akan membuatkan lebih banyak mata yang memerhati, tetapi mereka hanya mahu hidup biasa seperti orang lain. Ada orang kaya lain pula memperolehi pendapatan daripada sumber haram yang tidak diiktiraf oleh Forbes misalnya raja dadah, ketua samseng atau diktator.

Kita sedia maklum Vladimir Putin mungkin salah seorang manusia kaya yang tidak dimasukkan ke dalam senarai Forbes. Ada pihak yang mendakwa kekayaannya dianggarkan sekitar $70 bilion atau mungkin lebih dari itu. Walau bagaimanapun, kita tidak pernah melihat Putin membincangkan kekayaannya secara terbuka seperti hartawan lain. Begitu juga dengan beberapa lagi hartawan dan keluarga kaya berikut:

Zine al Abidine Ben Ali yang kini berusia 81 tahun merupakan presiden Tunisia dari tahun 1987 sehingga 2011. Bekas Presiden ini dilaporkan memiliki harta dan aset bernilai $17 bilion yang disembunyikan.

Seperti diktator-diktator yang lain, Zine al Abidine telah mencuri dan merampas harta berbilion dolar dari Tunisia untuk kepentingan sendiri. Walau bagaimanapun, sebahagian besar jumlah itu telahpun selamat dikembalikan kepada rakyat selepas berlaku revolusi Arab sehingga pemerintah kuku besi ini berjaya digulingkan.

Kita semua sedar dan sudahpun tahu yang ketua negara jiran kita ini sesungguhnya seorang manusia yang sangat kaya, bukan? Tapi tahukah anda, Sultan Hassanal Bolkiah memiliki kediaman peribadi yang terbesar dalam dunia?

Kita di sini kebiasaannya sudahpun berpuas hati jika mampu menyewa sebuah apartment dengan dua atau tiga buah bilik. Namun Sultan Brunei yang hebat ini mempunyai 1,800 buah bilik secara keseluruhan di dalam rumahnya.

Asetnya yang bernilai $20 bilion itu datang daripada industri minyak dan gas. Lelaki berkarisma tinggi ini juga mempunyai lebih 600 buah kereta Rolls Royce. Punyalah kaya!

Raja Thailand ini baru sahaja mangkat pada tahun 2016 yang lalu namun kekayaan bernilai $30 bilion miliknya terus kekal dan bercambah.

Ramai yang tidak sedar bahawa raja yang memegang takhta selama 70 tahun ini merupakan seorang yang sangat kaya. Sepanjang pemerintahannya, Raja Bhumibol banyak membuat pelaburan dalam bidang hartanah. Pelaburan Raja Bhumibol akan sentiasa meningkat nilainya kerana ibu negara itu semakin menjadi tumpuan dan bertukar menjadi hab antarabangsa utama di Asia Tenggara lewat kebelakangan ini.

Ali Abdullah Saleh ialah bekas Presiden Yaman yang mula berkuasa selepas pemerintah terdahulu dibunuh. Ali memegang jawatan itu selama lebih tiga dekad.

Apa yang menarik tentang bekas Presiden ini adalah dia tidak pernah menamatkan sekolah rendah. Ali menyertai pasukan tentera pada usia muda sebelum menjadi seorang kolonel. Seperti pemimpin-pemimpin Timur Tengah yang lain, pemerintahannya berjaya ditumpaskan ketika Revolusi Arab pada tahun 2011. Namun, sepanjang zaman pucuk pimpinannya, dia sudahpun mengumpulkan harta berbilion dolar untuk kepentingan sendiri.

Ini lagi seorang pemimpin Timur Tengah yang digulingkan semasa revolusi 'Arab Spring' pada tahun 2011. Hosni Mobarak merupakan Presiden Mesir yang keempat dari tahun 1981 hingga 2011.

Sebelum berkecimpung dalam dunia politik, Hosni Mobarak bertugas sebagai seorang pegawai tentera udara. Kini, Hosni yang telah berusia 89 tahun hidup dengan harta terkumpul sebanyak $70 bilion yang diperolehi semasa takuk pemerintahannya.

Seorang pendakwa raya Mesir pernah menulis dan mendakwa bahawa Hosni Mubarak dan keluarganya mempunyai harta dan aset yang tidak terjangka oleh sesiapa. Menurut pendakwa raya itu, harta Hosni sebenarnya melebihi $700 bilion. Namun, nilai itu tidak dapat dipastikan kerana hanya Hosni dan keluarganya saja yang tahu.

Siapa yang tidak mengenali nama diktator ini. Nama Bashar al-Assad sering disebut-sebut sepanjang krisis dan konflik yang melanda Syria yang berlangsung sehingga ke hari ini. Keluarga Assad sudah lama memerintah Syria dari awal 70-an lagi manakala Bashar pula mula mengambil alih kerusi Presiden selepas ayahnya meninggal dunia pada tahun 2000.

Walaupun anggaran rasmi menyatakan kekayaannya bernilai sekitar $1.5 bilion, namun disyaki nilai sebenar adalah jauh lebih tinggi. Seperti Hosni Mubarak, dikhabarkan aset dan harta Assad disembunyikan di merata-rata tempat seluruh dunia dan secara keseluruhannya bernilai lebih dari $120 bilion.

Sebelum digulingkan dan dibunuh, Muammar Gadaffi dilaporkan sebagai salah seorang manusia terkaya sepanjang zaman.

Bekas pemimpin Libya ini dilucutkan mahkotanya ketika revolusi Arab pada tahun 2011. Namun, situasinya agak berbeza kerana dia dilaporkan mempunyai harta kekayaan yang luar biasa sekitar $200 bilion. Kesemua harta ini disembunyikan di sebalik akaun bank rahsia, hartanah dan pelaburan korporat di serata dunia.

Secara tidak rasmi, Vladimir Putin merupakan lelaki terkaya di dunia dengan harta dua kali ganda lebih banyak daripada Bill Gates.

Donald Trump juga merupakan seorang ahli perniagaan yang sangat kaya. Namun, kekayaan itu tidak dapat menandingi Putin yang telah memegang jawatan Presiden dan Perdana Menteri Rusia sejak tahun 1999 lagi. Sepanjang tempoh ini, Putin telah mengutip kekayaan ratusan bilion dolar dari negaranya dan menyimpan dalam akaun-akaun rahsia di seluruh dunia. Satu testimoni daripada seorang ahli kewangan iaitu Bill Browder baru-baru ini menganggarkan harta bersih Putin adalah sekitar $200 bilion.

Sesetengah ahli keluarga Rothschild telahpun disenaraikan oleh Forbes sebagai hartawan paling kaya di dunia tetapi jika kekayaan setiap ahli keluarga ini dikumpulkan, dianggarkan mereka mempunyai harta melebihi $400 bilion.

Keluarga diraja Arab Saudi dianggarkan mempunyai nilai kekayaan sekitar $1.4 trilion. Harta menggunung tinggi ini diperolehi melalui industri minyak seperti yang sudah kita sedia maklum. Melalui industri yang sama, negara itu juga mampu bersaing dengan negara besar lain di seluruh dunia selain menjadi pengaruh besar dalam bidang politik.

Salman Abdulaziz al-Saud yang kini merupakan pemimpin Arab Saudi sahaja sudahpun mempunyai aset melebihi $1 bilion. Jika dicampurkan dengan nilai harta ahli keluarga yang lain? Mungkin tujuh keturunan pun tak akan habis.


Adakah Benar Nyamuk Lebih Tertarik Kepada Individu Berdarah Manis?

Kebiasaannya, apabila anda berkumpul bersama-sama dengan rakan-rakan atau ahli keluarga anda untuk melakukan aktiviti luar seperti hiking atau perkhemahan, pasti ada salah seorang daripada rakan-rakan anda mengadu gatal kerana terlalu banyak digigit nyamuk. Persoalan yang sering diutarakan, adakah benar nyamuk lebih tertarik kepada seseorang individu tertentu?

Jawapan ringkasnya, YA. Walau bagaimanapun, apakah faktor yang menarik minat nyamuk ini? Kali ini, iluminasi ingin berkongsi beberapa faktor yang menarik minat nyamuk antaranya kadar metabolasi badan, jenis darah, kadar pelepasan gas karbon dioksida dan sebagainya.

Sekiranya anda tidak tahu, hanya nyamuk betina yang menghisap darah manusia. Darah manusia diperlukan oleh nyamuk betina kerana mereka memerlukan protein yang terdapat dalam darah manusia untuk menghasilkan telur.

Kajian yang dilakukan menunjukkan bahawa nyamuk lebih tertarik dengan manusia yang mempunyai darah jenis O. Kajian tersebut juga mendapati mereka yang berdarah O dua kali ganda menarik minat nyamuk berbanding darah A.

Nyamuk menggunaan deria baunya untuk mengesan gas karbon dioksida yang dilepaskan oleh mangsanya. Nyamuk menggunakan organnya yang dikenali sebagai maxillary palp dan mampu mengesan karbon dioksida daripada jarak 50 meter!

Secara umumnya, manusia yang berbadan besar akan mengeluarkan lebih banyak karbon dioksida. Maka, mereka lebih digemari oleh nyamuk berbanding mereka yang berbadan kecil. Selain itu, kerana manusia bernafas melalui mulut dan hidung, nyamuk lebih tertarik pada pada bahagian kepala. Sebab itulah bahagian atas seperti tengkuk, telinga dan leher seringkali menjadi sasaran utama nyamuk.

Secara umumnya juga, nyamuk lebih tertarik dengan orang yang berpeluh. Peluh yang mengandungi asik laktik, asid urik dan beberapa bahan lain sangat digemari oleh nyamuk. Kerana itulah apabila berada di hutan untuk aktiviti mendaki, nyamuk sangat mudah tertarik kerana peluh yang dikeluarkan oleh badan.

Faktor genetik juga sebenarnya mempengaruhi kadar seseorang itu berpeluh, menjadikan mereka lebih mudah digigit oleh nyamuk berbanding orang lain.

Selain deria bau, nyamuk juga menggunakan deria penglihatan untuk mengesan mangsanya. Mereka yang memakai baju gelap seperti hitam dan biru gelap secara umumnya lebih digemari berbanding manusia yang memakai baju berwarna cerah.

Bagi nyamuk, warna gelap ini lebih menyerlah berbanding dengan pakaian berwarna cerah yang kelihatan sama dengan keadaan sekelilingnya. Oleh itu, sekiranya anda pergi ke kawasan yang secara umumnya terdapat banyak nyamuk seperti hutan dan kawasan kampung, elakkan memakai pakaian yang gelap.

Wanita mengandung kebiasaannya akan dapati diri mereka lebih kerap digigit nyamuk berbanding sebelum mereka mengandung. Satu kajian yang dilakukan di Afrika mendapati wanita mengandung 2 kali ganda lebih mudah digigit nyamuk berbanding mereka yang tidak mengandung.

Para saintis percaya hal ini disebabkan kadar pelepasan karbon dioksida yang lebih tinggi oleh wanita yang mengandung. Mereka dapati wanita yang mengandung bernafas 21% kali lebih banyak berbanding wanita yang tidak mengandung. Selain itu, wanita mengandung juga biasanya mempunyai kadar metabolasi badan yang lebih tinggi, seterusnya menarik minat nyamuk seperti alasan yang disebutkan di atas.


Benarkah Milo Racun Memudaratkan Masyarakat Seperti Isu Tular Baru-Baru Ini?

Kontroversi berkenaan minuman popular Milo yang dicetuskan oleh CEO kepada syarikat pendidikan, MindValley, Vishen Lakhiani berdasarkan sebuah artikel yang diterbitkan dalam NY Times yang bertajuk 'In Asia's Fattest Country, Nutritionists Take Money From Food Giants' benar-benar menimbulkan pelbagai pandangan dari orang ramai.

Menurut beliau dalam video itu, syarikat besar seperti Nestle dengan sengaja meletakkan kandungan gula yang tinggi yang disamakan dengan racun ke dalam produk mereka. Vishen juga mendakwa syarikat-syarikat ini melakukan penyelewengan dengan mengatakan produk mereka selamat dan merupakan pilihan yang lebih baik, seperti Milo dan Honey Stars.

Ini membuatkan ramai pihak di sekeliling saya bertanyakan kebenaran tentang isu ini. Untuk mereka yang tidak mengenali saya, saya adalah seorang juru nutrisi yang berkhidmat kepada masyarakat. Fokus saya adalah untuk memberikan khidmat nasihat dalam bidang diet dan pemakanan.

Nama saya Leonard Yap. Berikut adalah perspektif saya berkenaan isu ini.

Gula adalah sejenis karbohidrat yang diserap dalam badan dengan mudah. Gula tidak ada kandungan berkhasiat lain, jika dibandingkan dengan buah-buahan yang mengandungi vitamin, mineral dan serat. Jadi, jumlah kalori yang diberikan oleh gula adalah apa yang digelarkan sebagai 'kalori kosong.'

Dalam video. Vishen menyatakan 40 peratus kandungan Milo adalah gula. Dakwaan itu benar. Untuk setiap 100g Milo, di dalamnya terdapat 40g gula.

Bagaimanapun, melihat peratusan sahaja tidak memadai. Kita perlu juga mengambil kira saiz hidangan yang disyorkan. Dalam kes Milo, disyorkan kita mengambil 30g yang dilarutkan dalam air atau susu. Kandungan gula dalam 30g itu adalah sebanyak 12.2g atau secara kasarnya, saiz 2 sudu teh.

Kandungan gula jika dilihat secara kualitatif, andai nilainya berlebihan memang memberikan kesan buruk. Namun kita juga perlu mengambil kita jumlah kuantitatif gula yang diambil. WHO mengesyorkan agar kita mengambil kurang 10 peratus atau lebih baik 5 peratus jumlah gula (5 ke 10 sudu teh sehari) dalam pemakanan kita.

Oleh kerana itu, apabila kita melakukan perbandingan Milo dengan makanan lain seperti kuih, gula-gula ataupun teh tarik, hakikatnya banyak makanan dan minuman yang diambil mempunyai jumlah gula lebih tinggi berbanding Milo.

Samalah seperti Honey Stars. Dalam maklumat pemakanannya dinyatakan terdapat 28 peratus gula, tetapi dengan saiz satu hidang dengan susu, hanya terdapat 14.3g gula dalam hidangan.

Vishen dalam video beliau juga mengkritik pengenalan logo Kementerian Kesihatan yang digelarkan 'Pilihan Lebih Sihat' dicetak pada makanan yang mengandungi kandungan gula yang tinggi.

Hakikatnya, Kementerian Kesihatan memang mengambil berat syarat-syarat regulasi makanan, dalam membentuk tabiat pemakanan sihat masyarakat. Jika kita meneliti kriteria pemakanan sihat yang diberikan, Milo dan Honey Stars tidak melakukan sebarang kesalahan.

Kedua-dua produk yang kontroversi ini sebenarnya mematuhi syarat-syarat Kementerian Kesihatan yang meluluskan kegunaan label itu pada produk mereka. Menurut syarat kelayakan Kementerian Kesihatan untuk bijirin sarapan, dalam setiap 100g hidangan, mesti mengandungi 3g lemak atau kurang, 400 mg sodium, 30g gula, lebih daripada 3g fiber dan 25% bijirin penuh.

Syarat yang dikenakan secara jelas mempromosikan pengambilan bijirin penuh dan juga fiber dalam syarat pemakanan lebih sihat.

Dalam kritikan terhadap Nestle itu, salah satu kritikan paling popular adalah berkenaan penggunaan slogan Milo sebagai minuman kesihatan dengan penggunaan visual ahli taekwondo dijadikan sebagai isu kontroversi.

Sebenarnya, dakwaan Milo itu ada asasnya. Jika kita membaca tentang kaedah pemakanan dalam sains sukan, kita akan mendapati wujud pengambilan minuman bergula yang mampu merangsang prestasi dan juga pemulihan badan dalam kadar pengambilan yang berkadar.

Indeks glycemic (GI) bagi Milo adalah 55±3 yang ditakrif sebagai 'medium-low GI'. Jika dicampurkan dengan susu penuh krim, nilai GI bagi Milo campuran itu menurun kepada 35±2 yang termasuk dalam nilai GI rendah. Minuman yang berada pada tahap GI lingkungan itu, memang mampu memberikan penambahan pada prestasi atlit.

Isu besar yang ramai orang kurang jelas - kita harus menerima yang pengeluar akan mengeluarkan produk yang dirasakan pengguna akan terus beli dan gunakan. Teknik pemasaran yang digunakan juga sudah pastilah sesuatu yang memberikan impak positif pada potensi pembeli.

Syarikat mana yang tidak akan mengambil langkah serupa? Apa gunanya sesebuah syarikat mengeluarkan sesuatu produk kesihatan tanpa wujud pembeli, dari aspek perniagaan? Jadi hendak tak hendak, pengeluar terpaksa mewujudkan produk yang lebih mudah diambil dengan penambahan gula, seperti Milo atau Honey Stars.

Kepada individu yang merasakan pengambilan gula adalah sesuatu yang merbahaya dan perlu dielakkan, produk-produk lain yang mempunyai kandungan gula yang rendah, boleh menjadi pilihan anda.

Apa yang saya ingin perkatakan, ini semua adalah norma yang berlaku dalam perniagaan. Bekalan pasti akan bergantung kepada permintaan. Tidak ada syarikat yang mahu membekalkan sesuatu sekiranya mereka tahu tidak wujud permintaan terhadap produk mereka.

Banyak kritikan dilontarkan pada pakar pemakanan yang dibiayai oleh syarikat-syarikat pengeluar produk makanan. Dikatakan pakar nutrisi dibeli oleh syarikat-syarikat ini untuk turut sama berkomplot dan mulut pakar nutrisi didiamkan dengan wang ringgit.

Kebenarannya, penyelidikan memerlukan dana yang sangat besar. Kesemua pakar pemakanan, juru diet atau konsultan pemakanan seperti saya hanya mahu mencari solusi kepada bagaimana hendak meminimakan masalah kesihatan.

Tanpa kerjasama dengan syarikat pemakanan, tahap pemakanan kita berkemungkinan besar mampu menjadi lebih teruk lagi. Sebagai contoh, kerjasama yang diberikan syarikat pengeluar produk banyak membantu mewujudkan pengenalan label makanan yang diwajibkan sejak 2003 di negara kita.

Hasil kajian, sama ada dibiayai oleh pengeluar produk sekalipun, adalah hasil kajian. Komuniti penyelidik pula bukanlah hanya sekadar mengambil 1 atau 2 artikel dan terus membuat kesimpulan pantas.

Banyak proses reviu yang perlu dilalui semasa penyelidikan dengan banyak perbandingan perlu dilakukan hasil kajian penyelidik, sebelum sesuatu kesimpulan atau kata putus diambil. Memang lebih mudah untuk kita merasa skeptik dengan hasil kajian daripada kajian yang didanai Nestle sebagai contoh, bagaimanapun sekiranya parameter sama ditemui dalam penyelidikan terkawal oleh pihak lain, beberapa kali di seluruh dunia, bukankah itu membuktikan data dan hasil kajian itu mempunyai asas yang kukuh, untuk dijadikan rujukan?

Leonard Yap adalah seorang jurudiet dan jurunutrisi bertauliah yang banyak melakukan kerja-kerja dalam komuniti masyarakat dalam bidang pendidikan pemakanan.

Seorang lulusan Ijazah Bidang Pendietan dan Nutrisi dari International Medical University (IMU), Leonard pernah bekerjasama dengan beberapa hospital di Malaysia, India dan Singapura seperti IJN, Hospital Bumrungad di Bangkok, Hospital Apollo di Chenna dalam khidmat nasihat berkaitan pemakanan.

Beliau menganjurkan kelas masakan, ceramah serta menawarkan perkhidmatan konsultansi peribadi bagi mereka yang mahu menurun atau menaikkan berat badan.


Bagaimanakah Mutiara Dihasilkan Oleh Tiram?

Mutiara merupakan antara perhiasan kecantikan bagi seorang wanita. Rupanya yang cantik dan seakan-akan bercahaya menjadikannya sebagai bahan yang sesuai untuk dibuat aksesori perhiasan wanita seperti rantai dan gelang. Malah, terdapat juga produk kosmetik yang turut menggunakan mutiara sebagai salah satu bahan dalam produk mereka.

Sebagaimana yang kita sedia maklum, secara umumnya terdapat dua jenis mutiara iaitu mutiara asli yang diperolehi secara semulajadi dan mutiara tiruan. Mutiara asli semestinya lebih cantik dan mahal kerana kesukaran mendapatkannya. Mutiara yang asli ini diperolehi daripada tiram yang dikutip di dasar laut.

Pernahkah anda tertanya-tanya, bagaimanakah tiram mampu menghasilkan mutiara yang sangat cantik ini?

Apabila sesuatu bendasing seperti parasit atau pasir dari luar masuk ke dalam cengkerang tiram, tiram akan menganggapnya sebagai sebuah ancaman. Sentuhan bendasing daripada luar ini dengan organ dalaman tiram boleh merosakkan organ dalam tiram.

Oleh itu, sebagai tindakbalas semulajadi, tiram akan menghasilkan sejenis lapisan yang dipanggil nacre yang akan menyelaputi bendasing tersebut. Nacre merupakan sejenis cecair yang terdiri daripada kalsium karbonat dalam bentuk mineral aragonite dan calcite. Ianya juga terdiri daripada protein conchin dan perlucin yang akan menghasilkan sejenis bahan dikenali sebagai conchiolin yang berfungsi sebagai gam untuk menyatukan lapisan ini.

Sementara itu, mineral aragonite pula mempunyai struktur kristal. Gabungan antara mineral aragonite dan conchiolin yang berliang ini akan menghasilkan mutiara yang seakan-akan bercahaya. Lama kelamaan, lapisan nacre ini akan semakin menebal menyelaputi bendasing dan terjadilah pembentukan mutiara.

Sekiranya ada membeli mutiara yang asli, elakkannya daripada terkena cecair berasid. Kalsium karbonat, iaitu bahan utama mutiara sangat mudah dilarutkan oleh asid lemah. Sebagai contoh, sekiranya mutiara asli diletakkan di dalam cuka, kalsium karbonat akan bertindakbalas dengan cuka tersebut dan menghasilkan kalsium acetate dan karbon dioksida. Dalam kata lain, mutiara tersebut akan dilarutkan oleh cuka tersebut.

Walaupun kebanyakan mutiara yang dijual adalah berbentuk sfera, realitinya tidak semua mutiara yang dihasilkan secara semulajadi ini berbentuk sfera. Mutiara yang berbentuk sfera ini biasanya dianggap mempunyai nilai lebih tinggi berbanding mutiara yang berbentuk bujur dan tidak sekata.

Mutiara yang asli sememangnya dijual pada harga yang lebih mahal kerana kesukaran mendapatkannya. Walau bagaimanapun, kerana permintaan yang tinggi terhadap mutiara, banyak mutiara tiruan yang telah dihasilkan dan dijual secara berleluasa.

Kebiasaannya, mutiara tiruan dihasilkan dengan menyelaputi lapisan luar manik yang diperbuat daripada gelas dengan pelarut organik yang mempunyai ciri-ciri berkilat. Maka, tidak hairanlah mutiara tiruan permukaannya sangat licin dan seakan-akan bercahaya.

Di Kota Kinabalu, terdapat sebuah kawasan yang popular menjual mutiara yang dikenali sebagai Pasar Filipina. Apabila anda ke kedai untuk membeli mutiara, pastikan anda mengetahui cara mengenalpasti antara mutiara asli dan tiruan. Elakkan daripada menjadi mangsa penjual yang menjual mutiara tiruan pada harga mutiara asli.

Untuk mengenalpasti mutiara asli adalah mudah. Ambil dua ketul mutiara dan gosokkannya antara satu sama lain. Apabila digosok antara satu sama, mutiara yang asli akan menghasilkan serbuk putih. Serbuk ini terhasil kerana lapisan nacre yang berliang dan bergerigi ini akan menghasilkan habuk apabila digesel antara satu sama lain.


Bagaimana "Top Eksekutif Facebook" Sedang Berusaha 'Membunuh' Facebook

Malaysia merupakan negara yang mempunyai jumlah pengguna Facebook yang agak tinggi berbanding dengan jumlah populasi, dengan anggaran 12.75 juta orang daripada populasi 33 juta rakyat Malaysia merupakan pengguna Facebook.

Abaikan kemungkinan wujudnya pertindihan akaun-akaun palsu atau satu individu yang mempunyai beberapa akaun, kerana agak sukar untuk kita dapat mengenalpasti sekiranya perkara itu berlaku untuk dimasukkan ke dalam kiraan statistik.

Apa yang jelas - Facebook memainkan peranan yang cukup besar dalam kehidupan masyarakat Malaysia.

Seolah sudah jadi satu amalan biasa rakyat Malaysia meluahkan perasaan tidak puas hati dengan melapor terus kepada akaun Facebook rasmi badan penguatkuasa. Facebook juga seperti sudah menjadi medan menyebarkan maklumat paling mudah serta paling pantas dalam menyampaikan sesuatu pengumuman. Malahan, kempen politik di negara kita juga banyak berlaku dalam media sosial, khasnya Facebook sehingga mampu memberikan kesan kepada keputusan pilihan raya.

Facebook dilihat satu alat penting dalam masyarakat Malaysia, sehinggakan kita sendiri akan memberikan reaksi pelik sekiranya ada individu tidak ada akaun Facebook dan harus diakui, ramai kalangan peniaga dalam talian yang bergantung kepada Facebook sebagai salah satu strategi pemasaran.

Jadi mengapakah, pencipta-pencipta Facebook sendiri dilihat ada yang berusaha untuk 'membunuh' Facebook? Mari kita baca pandangan mereka yang terlibat dalam penciptaan Facebook itu sendiri.

Chamath Palihapitiya adalah bekas timbalan presiden dalam bidang penambahan pengguna Facebook. Semasa dalam satu syarahan di Stanford Graduate School of Business pada bulan November tahun 2017, Chamath memberitahu media sosial merupakan sesuatu yang akan merosakkan pemikiran manusia, tanpa pengguna menyedari perkara itu berlaku.

"Kami telah mencipta satu alat (Facebook) yang merosakkan bagaimana jaringan sosial berfungsi," kata Chamath dalam syarahannya. "Ini bukannya masalah Amerika, ini adalah masalah global."

"Terlalu banyak perkara tidak benar berlaku akibat media sosial," ujar Chamath. "Sehinggakan pelakon yang tidak berbakat pun mampu meminta ramai individu melakukan apa saja yang mereka minta." Chamath mengakui dia cuba menggunakan FB seminima mungkin dan dia tidak akan membenarkan anak-anaknya menggunakan FB.

"Sekiranya anda melayari internet dan nampak sebarang iklan berkait dengan apa yang anda telah beli di Facebook, salahkan saya. Sayalah pencipta sistem itu," kata Antonio Garcia Martinez, pengurus produk Facebook pada tahun 2011 hingga 2013.

Menurut Antonio, FB menggunakan sistem yang bertindak dalam peringkat mikro melalui iklan-iklan yang mensasarkan golongan pengguna berdasarkan kriteria, khasnya golongan remaja ketika mereka berada dalam emosi tidak stabil, seperti rasa rendah diri, tidak berguna atau stres.

Salah satu kebolehan sistem pengiklanan Facebook adalah kemampuan meramal dan mengesan tahap 'psikometrik' seseorang pengguna, jadi FB akan menjana iklan bergantung kepada kelemahan-kelemahan pengguna ketika itu.

Laporan yang dikeluarkan berkenaan pelanggaran kod etika FB itu dinafikan oleh pihak Facebook, dengan Facebook memberitahu sistem pengiklanan yang digunakan tidak mempunyai kebolehan untuk melakukan sasaran prospek sedemikian rupa.

Bagi Antonio, itu adalah satu pembohongan besar Facebook kepada penggunanya sendiri.

Menjadi salah seorang jurutera yang membangunkan fungsi butang 'like' yang menjadi kegilaan pengguna FB, Justin Rosenstein pada ketika ini benar-benar menjauhi sebarang jenis medium media sosial, termasuklah aplikasi yang sama-sama dibangunkannya sebelum ini, Facebook.

Ekoran begitu takut dengan kesan media sosial ke atas dirinya, Justin memaksa pembantu peribadinya mengawal telefon pintar miliknya dengan fungsi kawalan ibu bapa, supaya Justin tidak memuat turun mana-mana aplikasi media sosial.

Satu dekad selepas dia berjaga malam menulis program untuk satu butang yang dinamakan 'awesome button' sebelum ditukar kepada butang 'like' yang kita kenali ketika ini, Justin percaya kesan buruk media sosial lebih besar berbanding kebaikannya.

"Semua orang jadi mudah hilang fokus akibat media sosial," kata Justin. Pendapat beliau disokong oleh seorang lagi ahli kumpulan pembina butang 'like', Leah Pearlman.

Leah sendiri terpaksa menggunakan satu plug-in untuk menutup 'news feed' Facebook dan mengupah orang lain menjaga akaun Facebooknya, supaya dia tidak perlu melakukannya sendiri.

Serangan terhadap Facebook yang berlaku dalam skala lebih besar ini sebenarnya bermula selepas Sean Parker, bekas Presiden Facebook sendiri mula mengkritik Facebook secara terbuka pada hujung tahun lepas.

Dalam sebuah acara di Philadelphia, Sean menceritakan tentang era penubuhan awal Facebook. Pada awalnya menurut Sean, Facebook dibangunkan dengan satu matlamat kurang beretika - bagaimana hendak memastikan pengguna menghabiskan masa dan kesedaran mereka sebanyak mungkin dalam aplikasi ini?

Pemikiran itulah yang menjadi teras semua tambahan fungsi yang diperkenalkan ke dalam Facebook, seperti butang 'like'. serta pengenalan-pengenalan fungsi baru

"Facebook direka untuk membuatkan pengguna mahu rasa pandangan mereka mendapat validasi daripada pengguna lain. Kami dengan sengaja, dalam kesedaran kami, membina satu sistem yang menyerang kelemahan dalam psikologi manusia," ujar Sean.

Sean menyertai Facebook semasa Facebook masih lagi merupakan satu projek kolej. Pada ketika itu Facebook hanya bertujuan untuk mengumpul data-data pelajar di Harvard. Kemasukan Sean, menurut Mark Zuckerberg sendiri - mengangkat projek itu menjadi sesuatu yang mampu menjana keuntungan lebih besar sebagai sebuah syarikat dan visi untuk menjadi platform yang memenuhi ketagihan orang ramai, sedikit-sebanyak mengambil alih rancangan awal mereka.

Sean mengakui kesilapannya. "Kami sedar apa yang kami buat, tetapi kami tetap meneruskannya."

Pada 6 Februari 2018, pelakon terkenal Jim Carrey secara lantang mula mengajak orang ramai, khasnya rakyat Amerika untuk menutup akaun Facebook mereka, ekoran bukti-bukti jelas yang menunjukkan Facebook telahpun membenarkan kerajaan Russia mempengaruhi pilihanraya Presiden Amerika Syarikat, yang telah dimenangi Donald Trump.

Setakat ini, Facebook melaporkan mereka dapat mengenalpasti beberapa akaun pengguna yang dikaitkan dengan risikan Russia, yang menghabiskan hampir RM400 ribu dalam bentuk iklan di Facebook. Facebook juga mengakui hampir 126 juta rakyat Amerika Syarikat telahpun didedahkan dengan kandungan-kandungan daripada ejen risikan Russia ketika menggunakan Facebook, dalam tempoh 2 tahun sebelum pemilihan Presiden dilakukan.

Aktor terkenal itu mengumumkan melalui akaun Twitter beliau yang dia akan menjual semua pegangan sahamnya dalam Facebook serta menggesa orang ramai untuk 'unfriend Facebook.' Jim juga mengkritik kelemahan Facebook dalam mengawal selia perkara seperti itu daripada berlaku dan tidak hanya lepas tangan, lebih mementingkan wang pengiklanan masuk tanpa mengambil peduli sumbernya.

Selain daripada dituduh cuba campur tangan dalam pemilihan Presiden Amerika Syarikat melalui penciptaan laman-laman 'page' palsu dalam Facebook, ejen-ejen Russia juga dikatakan memainkan peranan menggunakan Facebook untuk mempengaruhi pengundi di United Kingdom dalam undian Brexit tempohari.

Apa yang kami boleh sarankan pada anda semua, hadkan masa menggunakan Facebook setiap hari. Berhenti kongsikan berita yang tidak kita ketahui hujung pangkal cerita dan semaklah dahulu maklumat yang kita terima.

Kami akui memang sukar untuk kita meninggalkan Facebook. Kami harapkan dengan perkongsian ini, sekurang-kurangnya anda sedar keburukan-keburukan penggunaan Facebook pada kita sebagai pengguna dan kesannya bukan saja pada kita, tetapi kepada seluruh masyarakat kita.

Mahukah anda membenarkan Facebook mengawal hidup kita? Kami pasti jawapan anda tidak mahu. Cuma, bila berada dalam kelompok masyarakat yang sudah terbiasa dengan Facebook, menjadi individu yang tidak ada akaun Facebook bukanlah sesuatu yang mudah. Apatah lagi apabila kita rasa takut andainya kita ketinggalan sesuatu yang sensasi.


7 kes kebaikan manusia yang dibalas dengan keburukan

Buat baik, dibalas jahat. Begitulah sesetengah niat baik yang disalahertikan sehingga menyebabkan berlaku kejadian yang tidak diingini.

Sebenarnya, masih ramai lagi manusia berhati mula di atas muka bumi ini yang sanggup mengambil risiko dan melakukan pengorbanan untuk menyelamatkan orang lain. Namun, perbuatan murni mereka akhirnya tidak dihargai. Malah, lebih teruk lagi apabila kerenah birokrasi, peraturan ataupun sifat mementingkan diri segelintir orang membuatkan sesetengah manusia mulia ini terpaksa melalui pengalaman yang dahsyat.

Kami kongsikan kisah 7 orang yang baik hati tetapi mendapat balasan buruk:

Tomas Lopez sedang bertugas di Pantai Hallandale, Florida ketika seseorang berlari ke arahnya untuk membuat aduan. Menurut pengadu tersebut, seorang lelaki telah berenang terlalu jauh dan sedang lemas. Sebagai seorang penyelamat, Lopez bergegas ke lokasi kecemasan dan telah berjaya menarik mangsa ke pantai dengan bantuan beberapa pengunjung pantai yang lain.

Kemudian, mereka memberikan bantuan pernafasan kepada mangsa, menghubungi paramedik dan akhirnya berjaya menyelamatkan nyawa lelaki tersebut.

Apabila Lopez menghantar laporan insiden kepada pihak pengurusan, dia tidak diangkat sebagai seorang hero, malah dia telah dipecat. Menurut syarikat Lopez, lokasi lelaki itu berenang adalah di luar kawasan perlindungan dan satu papan tanda jelas menyatakan sesiapa sahaja yang berenang di situ mestilah menanggung sendiri risiko sekiranya berlaku apa-apa kejadian tidak diingini.

Jika polisi syarikat itu dipatuhi, sesiapa sahaja yang berenang di luar kawasan perlindungan perlu dibiarkan mati. Rakan-rakan sekerja Lopez amat berang dengan keputusan syarikat. 6 orang anggota penyelamat yang lain telah menyokong Lopez. Mereka memberitahu syarikat serta pihak media bahawa mereka juga akan mengambil tindakan yang sama seperti Lopez jika berada di tempatnya dan Lopez berhak mendapat permohonan maaf daripada pihak syarikat. Pihak syarikat telah memecat keenam-enam penyelamat itu juga. (Sumber)

Veronica Cherwinski pernah kehilangan seorang rakan akibat ketagihan heroin dan dia tidak ingin kejadian yang sama berulang lagi. Jiran, merangkap teman baiknya, terlantar di sofa akibat tidak sedarkan diri kerana terlebih dos dadah dan sedang mengalami simptom-simptom yang sama seperti pernah dilihat Cherwinski. Dia takut akan kehilangan seorang lagi rakan, lalu terus mendail 911 dan menunggu bantuan sampai.

Panggilan yang dibuat Cherwinski ternyata telah menyelamatkan nyawa jirannya itu. Namun, pegawai polis yang mengendalikan kes mereka bertindak menangkap Cherwinski atas kesalahan penyalahgunaan dadah. Pegawai itu menyerbu masuk ke rumah Cherwinski untuk mencari heroin, menangkapnya atas pemilikan dadah tersebut dan menyumbatnya masuk ke dalam penjara.

Penangkapan Cherwinski sebenarnya menyalahi undang-undang. Kerajaan negeri telah memberikan kuasa imuniti kepada sesiapa sahaja yang cuba menyelamatkan nyawa seseorang daripada mati akibat pengambilan dadah secara berlebihan. Walau bagaimanapun, pihak polis menyebelahi pegawai mereka dengan menyatakan bahawa mereka mempunyai hak untuk melakukan penangkapan sekiranya berasa syak wasangka.

Hakim dan peguambela juga seakan-akan tidak peduli sama ada Cherwinski dilindungi undang-undang atau tidak. Para wartawan daripada The Providence Journal telah memutuskan untuk mengambil kes Cherwinski atas dasar kemanusiaan. Mereka akhirnya berjaya membuktikan yang Cherwinski tidak sepatutnya didakwa dan membebaskan dia dari pusat tahanan.

Namun apakan daya, nasi sudah menjadi bubur. Pembebasan Cherwinski mengambil masa terlalu lama. Daya ketahanan Cherwinski terhadap heroin telah beransur hilang di penjara dan tiada sesiapa yang membantunya mengharungi masa perit itu. Sejurus dibebaskan, dia menyuntik lagi diri sendiri tanpa mengetahui yang tubuhnya tidak mampu untuk menerima dos dadah yang sama. Akhirnya, Cherwinski juga mati akibat pengambilan dos dadah yang berlebihan. (Sumber)

Arnold Abbott sedang bertugas bersama dua orang paderi Kristian untuk memberi makan kepada gelandangan di taman Fort Lauderdale apabila sepasukan polis muncul. Atas kesalahan memberi makan kepada orang susah, warga emas berusia 90 tahun itu digari kedua-dua tangan, didenda sebanyak $500 dan 60 hari penjara.

Semuanya gara-gara pengenalan undang-undang baru Fort Lauderdale yang melarang sesiapa berkongsi makanan dengan gelandangan dalam jarak 152 meter dari kawasan perumahan. Seorang penduduk yang menyokong undang-undang itu telah membuat laporan mengenai kios Abbott yang mengundang ramai gelandangan dan mengakibatkan bau yang kurang menyenangkan. (Sumber)

Seorang lelaki gelandangan bernama Leon Wall yang hilang akal tiba-tiba mengamuk dan menuju ke arah sekumpulan tiga orang lelaki sebelum menikam salah seorang daripada mereka. Kemudian Walls dengan cepat melarikan diri masuk ke gedung beli-belah Target berhampiran.

Ketiga-tiga lelaki tadi mengejar Walls untuk mengelakkannya mencederakan lebih ramai orang. Tetapi, apabila dijumpai, Walls sudahpun memegang seorang remaja perempuan berusia 16 tahun dan mengacukan pisau kepadanya. Ketiga-tiga lelaki tadi cuba memujuk Walls namun dia menikam pula gadis tersebut. Ketika itulah kumpulan lelaki itu mengambil tindakan untuk menumpaskan Walls.

Remaja perempuan itu berjaya diselamatkan dengan kecederaan ringan. Jika tiada ketiga-tiga lelaki itu di tempat kejadian, mungkin keadaan yang lebib buruk boleh menimpanya. Akan tetapi, pihak pengurusan gedung beli-belah tersebut bertindak menyaman ketiga-tiga lelaki yang menyelamatkan gadis itu. Menurut Target, kesemua lelaki yang menghentikan Walls adalah bertanggungjawab atas perbuatan mereka kerana mengejar Walls masuk ke dalam Target. (Sumber)

Pasangan Michael dan Channel Keeley mendapat tahu penyewa rumah mereka telah ditangkap kerana memiliki dadah jenis meth. Jadi, mereka ke rumah tersebut untuk membersihkan kawasan sebelum mengiklankan semula mencari penyewa baru.

Semasa di situ, mereka telah menjumpai 8 beg kecil berisi dadah meth yang tersembunyi di sebalik dinding. Pasangan itu cepat-cepat membuat laporan polis. Namun, tanpa disangka-sangka, pihak polis tiba-tiba mengesyaki pasangan itu dengan tuduhan mengganggu bukti siasatan. Michael dan Channel diberkas dan menerima ugutan supaya anak mereka yang berusia 9 tahun dihantar ke pusat kebajikan.

Selepas kisah ini menerima liputan luas pihak media, pihak polis menggugurkan tuduhan. Namun, tidak semena-mena pasangan itu menjalani hukuman penjara selama dua hari, perlu membayar ikat jamin sebanyak $5,000 setiap seorang dan menyaksikan anak mereka menjadi trauma akibat kehilangan ibu bapa selain diugut oleh pegawai polis. (Sumber)

Dr. Pavel Yutsis menjalankan beberapa ujian ke atas seorang pesakit di New York kerana disyaki mengalami kekurangan vitamin B12. Namun, Dr. Pavel dapat melihat beberapa masalah lain kerana pesakit tersebut mempunyai tanda-tanda terkena AIDS. Apabila disarankan supaya menjalani ujian HIV, pesakit itu enggan berbuat demikian. Dia mengatakan yang dia sihat walaupun mengalami penurunan berat badan yang drastik.

Dr. Pavel amat risaukan pesakit itu dan memilih untuk menjalankan ujian tanpa pengetahuannya. Apabila pesakit itu datang untuk janji temu pemeriksaan berikutnya, Dr. Pavel memberitahu yang dia sebenarnya positif HIV. Diagnosis itu sebenarnya memberikan masa kepadanya untuk mendapatkan bantuan. Pesakit tidak berterima kasih kepada Dr. Pavel, sebaliknya dia menyaman doktor terbabit kerana menjalankan ujian tanpa kebenaran. Menurut peguam pesakit itu, menjalani ujian HIV itu adalah lebih menyebabkan stres daripada tidak mengetahui apa-apa. (Sumber)

Di China, seorang lelaki bernama Peng Yu disaman kerana membantu seorang wanita warga emas yang terjatuh. Ketika itu, Xu Shoulan sedang menuruni sebuah bas apabila terjatuh. Peng Yu ternampak dan bergegas membantu wanita tersebut dengan membawanya ke hospital selain menggunakan wang sendiri untuk menjelaskan bil rawatan.

Apa yang memeranjatkan, Xu Shoulan tidak berterima kasih kepada Peng Yu, sebaliknya menyamannya. Peng Yu dituduh menolah Xu Shoulan sehingga terjatuh. Tiada bukti yang menyokong tuduhan tersebut, malah terdapat saksi yang menyatakan bahawa Peng Yu tidak berada berhampiran semasa Xu Shoulan terjatuh.

Walau bagaimanapun, hakim mengatakan "tidak ada orang dalam hati nurani yang baik ingin membantu sesiapapun melainkan timbul rasa bersalah" dan menyuruh Peng Yu membayar tuntutan Xu Shoulan sebanyak $6,076.

Disebabkan kes Peng Yu, masyarakat di China semakin takut untuk membantu sesiapa sahaja yang dalam kesusahan atau tercedera. Kes paling teruk terjadi pada tahun 2011 di mana seorang kanak-kanak berusia 2 tahun dilanggar sebuah kereta namun hanya diperhatikan begitu sahaja oleh 18 orang yang berada di sekeliling tempat kejadian. Tidak ada seorang pun yang berani membantu kerana kisah Peng Yu terlalu menghantui diri mereka. Jadi, kesemua 18 orang hanya berlalu pergi dan membiarkan kanak-kanak itu mati begitu sahaja. (Sumber)

Janganlah kita berasa takut dengan hukuman manusia seperti warga China sehingga sanggup melihat orang lain cedera dan mati dalam kesakitan. Bagi mereka yang beragama Islam, ganjaran di sisi Allah itu sudah dijanjikan berlipat kali ganda. Sentiasalah berpegang kepada prinsip berani kerana benar dan jangan pernah berhenti tolong orang yang memerlukan.


5 Projek Mega Diseluruh Dunia Yang Sedang Dalam Pembinaan

Saban tahun, ada sahaja projek mega yang akan dilancarkan diseluruh dunia. Projek-projek mega ini meliputi pelbagai aspek, daripada segi insfrastruktur kemudahan sehinggalah kepada taman tema.

Kali ini, iluminasi ingin berkongsi 5 projek mega yang sedang dalam pembinaan di seluruh dunia. Projek-projek yang disenaraikan ini melibatkan kos yang sangat besar, daripada puluhan bilion kepada ratusan bilion ringgit.

ISS merupakan projek terbesar yang pernah dibina oleh manusia. ISS berputar mengelilingi orbit bumi pada altitud 300km dan ianya adalah satu projek pembinaan yang berterusan dimana ianyakan akan di perbesar dan ditambah baik dari semasa ke semasa.

Sehingga 2010 sahaja, pembinaannya telah menelan belanja RM590 bilion dan pada 2020, kos penambahan dan penambahbaikannya akan menelan belanja keseluruhan RM 3.9 trilion.

Dubai sememangnya terkenal dengan binaan-binaan yang tinggi dan besar. Lapangan Terbang Antarabangsa Al Maktoum ini telah siap fasa awalnya dan telah dibuka pada tahun 2010. Ia dijangka siap sepenuhnya pada tahu 2018. Apabila siap kelak, lapangan terbang ini akan memegang takhta sebagai lapangan terbang terbesar dunia dari aspek saiz dan jumlah penumpang.

Saiznya yang sangat besar ini mampu menampung 200 kapal terbang bersaiz besar pada satu-satu masa dan menampung 160 juta manusia setiap tahun. Buat masa ini, lapangan terbang ini juga menjadi hab utama syarikat penerbangan Emirates SkyCargo dan FlyDubai.

Projek Saluran Air Utara - Selatan (Nánshuǐ Běidiào Gōngchéng) ini merupakan sebuah projek mega yang sedang dalam pembinaan di negara China. Objektif utama projek ini adalah bagi menyalurkan air daripada Sungai Yangtze ke kawasan perindustrian di bahagian utara, dimana 50% penduduk tinggal di sana.

Projek ini melibatkan pembinaan 3 terusan dimana setiap satunya dibina sepanjang 966km. Projek ini bukanlah projek jangka pendek kerana ianya mengambil masa 48 tahun untuk disiapkan.

Sebagai sebuah negara besar, Amerika Syarikat sememangnya memerlukan lebih banyak kereta api berkelajuan tinggi. Antara projek yang telah dilancarkan dan sedang dalam pembinaan adalah projek kereta api berkelajuan tinggi yang akan menghubungkan California dan San Francisco.

Apabila siap, projek ini kelak bakal mempunyai 24 buah stesyen dan akan menggunakan kereta api berkelajuan tinggi elektrik. Dengan kelajuan 320 km/j, perjalanan hanya akan mengambil masa kurang daripada 3 jam. Dilancarkan pada tahun 2015, projek ini dibina secara berperingkat dan dijangka siap sepenuhnya pada 2030. Kos keseluruhan projek ini dijangka sekitar RM275 bilion.

Selain Lapangan Terbang Antarabangsa Al Maktoum, Dubailand merupakan sebuah lagi projek mega yang sedang dibina di Dubai. Dubailand merupakan sebuah kompleks atau kawasan yang akan menempatkan pelbagai kemudahan seperti taman tema, pusat sukan, eko-pelancongan dan tarikan sains.

Projek ini dibina di atas tanah dengan keluasan 278 kilometer persegi dan akan turut menempatkan sebuah hotel mega yang mempunyai 6500 bilik dan kompleks membeli belah dengan keluasan 3 juta meter persegi.


10 Pemain Bola Sepak Profesional Terpendek Di Dunia

Jika dulu, sukan bola sepak dimonopoli oleh mereka yang bertubuh besar. Kini, pemain bola sepak berketinggian rendah juga telah membuktikan kemahiran teknikal mereka dalam permainan itu.

Ternyata, ketinggian dan tubuh yang sasa tidak begitu penting untuk menjadi pemain bola sepak yang handal. Jom semak senarai 10 pemain bola sepak terpendek di dunia.

Alexis Sanchez adalah pemain bola sepak kelahiran Chile. Lahir pada tahun 1988, pemain Manchester United berusia 30 tahun ini berjaya menunjukkan prestasi cemerlang. Menurut analisis pada tahun 2017, pemain ini mempunyai gaji lebih daripada $11.5 juta.

Pemain muda berusia 28 tahun ini secara kasar berketinggian lebih kurang 5 kaki 5 inci sahaja. Lahir pada tahun 1990, Allen berasal dari Carmarthen, United Kingdom dan telah bermain bola sepak secara profesional sejak berusia 16 tahun. Di sebalik kekurangannya dari segi ketinggian, beliau adalah pemain tengah yang cukup hebat untuk kelab Liga Perdana, Stoke City.

Madison Formagini mencipta nama dengan kemahirannya yang cukup mengagumkan. Dilahirkan pada tahun 1986 di Rio, Madson merupakan seorang pemain bola sepak yang berbakat luar biasa, dikesan sejak permulaan kerjayanya menyertai kelab belia tempatan. Wajah popular sewaktu menyertai kelab berprestij seperti Vasco da Gama ini biarpun tidak begitu konsisten, tetapi pencapaiannya masih boleh dibanggakan.

Warganegara Great Britain berusia 31 tahun ini adalah contoh terbaik bahawa saiz bukan ukuran untuk menjadi pemain bola sepak yang berjaya. Dengan ketinggian sederhana 5 kaki 3 inci, Levi berada di puncak berbanding pemain lain dengan kemahirannya yang menakjubkan.

Beliau memulakan kerjayanya dengan mudah menerusi kontrak lanjutan satu tahun bersama Leicester City. Menjadi produk sistem belia Leicester City, beliau sememangnya berpotensi besar. Dengan beberapa lagi pasukan menunjukkan minat dalam kerjayanya yang berbaloi, Levi akhirnya menyertai Shepshed Dynamo pada Disember 2012.

Maximiliano Moralez atau nama panggilannya Frasquito, merupakan pemain bola sepak profesional Argentina. Pemain tengah serangan untuk Major League Soccer Club ini juga mempunyai masalah ketinggian, tetapi masih menjadi kesayangan ramai. Beliau memulakan kerjayanya pada tahun 2003. Kecekapan dan kebolehannya memang sukar dipertikaikan lagi.

Dengan ketinggian 5 kaki 3 inci, Soares de Barros yang kini berpindah ke bidang pengurusan pernah bergelar sebagai pemain tengah serangan yang sangat berbahaya bagi pasukan Portugal. Barros juga telah mewakili Porto, Juventus, dan Marseille serta beberapa kelab lain pada lewat 80-an dan 90-an.

Dikurniakan bakat dari segi teknik, gaya permainan dan keupayaan untuk menjaga bola dari pihak lawan menjanjikan suatu masa depan yang cerah buat beliau. Untuk rekod, Barros telah menjaringkan 43 buah gol menerusi 191 perlawanan. Pendek kata, dengan ketinggiannya yang tidak seberapa, Barros tetap mampu melakar sejarah tersendiri dalam arena bola sepak.

Pemain bola sepak berketinggian 5 kaki 1 inci ini bertindak sebagai pemain tengah untuk pasukan Al-Sadd, sebuah kelab dari Qatar. Rashed bagaimanapun telah bersara pada tahun 2009. Beliau turut bermain untuk perlawanan perpisahannya menentang AC Milan.

Rashed kekal menjadi kapten pasukan kebangsaan Qatar dan juga mewakili bagi permainan bola sepak pantai. Walaupun tidak cukup tinggi, dedikasinya membuatkan beliau dikenali sebagai salah seorang pemain bola sepak terbaik yang pernah dihasilkan.

Pemain kebangsaan berwarganegara Poland ini menyertai kelab Miedz Legnica di Puchar Polski. Garuch terkenal dengan kemahiran mengagumkan dalam situasi bola mati. Dengan saiznya yang kecil, beliau menggelecek bola dengan cepat sehingga ke hadapan. Kemahiran teknikal dan kebolehannya di atas padang ternyata begitu hebat.

Villalva berasal dari Argentina dan merupakan penyerang untuk kelab River Plate. Beliau yang berketinggian 5 kaki 0.63 inci adalah pemain terpendek dan termuda dalam pasukan itu. Villalva baru berusia 26 tahun dan telah bermain untuk Argentina dalam Piala Dunia U-17 pada tahun 2009. Meskipun bertubuh kecil, beliau telah muncul sebagai pemain bola sepak yang kompeten dalam pasukan itu.

Pemain bola sepak Brazil ini berketinggian hanya 5 kaki 0.63 inci. Dinobatkan sebagai pemain bola sepak terpendek di dunia, Xavier adalah pemain tengah serangan bagi  kelab Al-Fateh dari Arab Saudi dan ditandatangani oleh kelab Bucuresti dari Romania pada tahun 2007.

Beliau memiliki teknik bola sepak yang unik dan gaya afro sebagai trademark. Pemain bola sepak berbadan kecil dan rendah ini menyerang menerusi 11 gol untuk pasukannya yang menghasilkan kemenangan kali pertama di liga itu.